02021R1148 — GA — 15.07.2021 — 000.001

Is áis doiciméadúcháin amháin an téacs seo agus níl aon éifeacht dhlíthiúil aige. Ní ghabhann institiúidí an Aontais aon dliteanas orthu féin i leith inneachar an téacs. Is iad na leaganacha de na gníomhartha a foilsíodh in Iris Oifigiúil an Aontais Eorpaigh agus atá ar fáil ar an suíomh gréasáin EUR-Lex na leaganacha barántúla de na gníomhartha ábhartha, brollach an téacs san áireamh. Is féidir teacht ar na téacsanna oifigiúla sin ach na naisc atá leabaithe sa doiciméad seo a bhrú





Arna cheartú le:









▼B

RIALACHÁN (AE) 2021/1148 Ó PHARLAIMINT NA hEORPA AGUS ÓN gCOMHAIRLE

an 7 Iúil 2021

lena mbunaítear, mar chuid den Chiste um Bainistiú Comhtháite Teorainneacha, an Ionstraim le haghaidh Tacaíocht Airgeadais don Bhainistiú Teorainneacha agus don Bheartas Víosaí







CAIBIDIL I

FORÁLACHA GINEARÁLTA

Airteagal 1

Ábhar

Leis an Rialachán seo, bunaítear an Ionstraim le haghaidh Tacaíocht Airgeadais don Bhainistiú Teorainneacha agus don Bheartas Víosaí (“an Ionstraim”), mar chuid den Chiste um Bainistiú Comhtháite Teorainneacha (“an Ciste”), don tréimhse ón 1 Eanáir 2021 go dtí an 31 Nollaig 2027.

Leis an Rialachán seo, i gcomhpháirt le Rialachán (AE) 2021/1077, bunaítear an Ciste don tréimhse ón 1 Eanáir 2021 go dtí an 31 Nollaig 2027.

Leis an Rialachán seo, leagtar síos cuspóir beartais na hIonstraime, cuspóirí sonracha na hIonstraime agus bearta chun na cuspóirí sonracha sin a chur chun feidhme, an buiséad don tréimhse ón 1 Eanáir 2021 go dtí an 31 Nollaig 2027, na foirmeacha cistiúcháin ón Aontas agus na rialacha a bhaineann leis an gcistiú sin a sholáthar.

Airteagal 2

Sainmhínithe

Chun críocha an Rialacháin seo, beidh feidhm ag na sainmhínithe seo a leanas:

(1) ciallaíonn “pointe trasnaithe teorann” pointe trasnaithe teorann mar a shainmhínítear é i bpointe 8 d’Airteagal 2 de Rialachán (AE) 2016/399;

(2) ciallaíonn “bainistiú comhtháite teorainneacha san Eoraip” bainistiú comhtháite teorainneacha san Eoraip dá dtagraítear in Airteagal 3 de Rialachán (AE) 2019/1896;

(3) ciallaíonn “teorainneacha seachtracha” teorainneacha seachtracha mar a shainmhínítear iad i bpointe 2 d’Airteagal 2 de Rialachán (AE) 2016/399 agus teorainneacha inmheánacha áit nach bhfuil deireadh curtha leis na rialuithe fós;

(4) ciallaíonn “cuid den teorainn sheachtrach” cuid den teorainn sheachtrach mar a shainmhínítear í i bpointe (11) d’Airteagal 2 de Rialachán (AE) 2019/1896;

(5) ciallaíonn “teophointe” teophointe mar a shainmhínítear é i bpointe (23) d’Airteagal 2 de Rialachán (AE) 2019/1896;

(6) ciallaíonn “teorainneacha inmheánacha áit nach bhfuil deireadh curtha leis na rialuithe fós”: (a) an chomhtheorainn idir Ballstát a chuireann acquis Schengen chun feidhme go hiomlán agus Ballstát a bhfuil de cheangal air acquis Schengen a chur chun feidhme ina iomláine, i gcomhréir lena Ionstraim Aontachais féin, ach nár tháinig an Cinneadh ábhartha ón gComhairle lena n-údaraítear dó an acquis sin a chur i bhfeidhm go hiomlán ina leith go fóill; (b) an chomhtheorainn idir dhá Bhallstát a bhfuil de cheangal orthu acquis Schengen a chur i bhfeidhm ina iomláine, i gcomhréir lena nIonstraimí Aontachais faoi seach, ach nár tháinig an Cinneadh ábhartha ón gComhairle lena n-údaraítear dóibh an acquis sin a chur i bhfeidhm go hiomlán i bhfeidhm ina leith go fóill;

(7) ciallaíonn “staid éigeandála” staid de thoradh brú práinneach eisceachtúil, inar thrasnaigh líon mór nó líon díréireach náisiúnach tríú tír, ina bhfuil siad ag trasnú nó ina meastar go dtrasnóidh siad teorainneacha seachtracha Ballstáit amháin nó níos mó nó ina dtarlóidh teagmhais a bhaineann le hinimirce neamhdhlíthiúil agus coireacht trasteorann ag teorainneacha seachtracha Ballstáit amháin nó níos mó, agus a mbíonn tionchar suntasach ag na heachtraí sin ar shlándáil na teorann a mhéid sin go gcuirfear feidhmiú limistéar Schengen i mbaol, nó aon staid eile a bhfuil údar cuí-réasúnaithe ann gur gá gníomhaíocht phráinneach ina leith, laistigh de chuspóirí na hIonstraime;

(8) ciallaíonn “gníomhaíochtaí sonracha” tionscadail thrasnáisiúnta nó náisiúnta as a n-eascraíonn breisluach Aontais i gcomhréir le cuspóirí na hIonstraime seo a d’fhéadfadh Ballstát amháin, roinnt Ballstát nó na Ballstáit uile leithdháileadh breise ina leith a fháil dá gcláir;

(9) ciallaíonn “tacaíocht oibriúcháin” cuid de leithdháileadh Ballstáit is féidir a úsáid mar thacaíocht leis na húdaráis phoiblí atá freagrach as na cúraimí a chomhlíonadh agus seirbhísí, ar cuid de sheirbhís phoiblí don Aontas iad, a sholáthar;

(10) ciallaíonn “gníomhaíochtaí de chuid an Aontais” tionscadail thrasnáisiúnta nó tionscadail a bhfuil leas áirithe acu don Aontas agus a chuirtear chun feidhme i gcomhréir le cuspóirí na hIonstraime seo.

Airteagal 3

Cuspóirí na hIonstraime

1. Mar chuid den Chiste, is é cuspóir beartais na hIonstraime bainistiú comhtháite teorainneacha láidir éifeachtach san Eoraip ag na teorainneacha seachtracha a áirithiú, rannchuidiú ar an gcaoi sin le hardleibhéal slándála a áirithiú laistigh den Aontas agus, ag an am céanna, saorghluaiseacht na ndaoine atá laistigh de a chosaint, agus lánurraim á tabhairt do acquis ábhartha an Aontais, agus d’oibleagáidí idirnáisiúnta an Aontais agus na mBallstát a eascraíonn as na hionstraimí idirnáisiúnta a bhfuil siad ina bpáirtithe iontu.

2. Faoin gcuspóir beartais a leagtar amach i mír 1, leis an Ionstraim rannchuideofar leis na cuspóirí sonracha seo a leanas: (a) tacú le bainistiú comhtháite teorainneacha éifeachtach san Eoraip ag na teorainneacha seachtracha arna chur chun feidhme ag an nGarda Teorann agus Cósta Eorpach mar fhreagracht chomhroinnte idir an Ghníomhaireacht Eorpach um an nGarda Teorann agus Cósta agus na húdaráis náisiúnta atá freagrach as teorainneacha a bhainistiú, trasnuithe dlisteanacha ag teorainneacha a éascú, an inimirce neamhdhlíthiúil agus coireacht trasteorann a bhrath agus a chosc agus sreabha imirce a bhainistiú go héifeachtach; (b) tacú leis an gcomhbheartas víosaí chun cur chuige comhchuibhithe a áirithiú i ndáil le víosaí a eisiúint agus chun taisteal dlisteanach a éascú agus, chun cuidiú le rioscaí imirce agus slándála a chosc ag an am céanna.

3. Faoi na cuspóirí sonracha a leagtar amach i mír 2, déanfar an Ionstraim a chur chun feidhme trí bhíthin na mbeart cur chun feidhme a liostaítear in Iarscríbhinn II.

Airteagal 4

Neamh-idirdhealú agus urraim do chearta bunúsacha

Déanfar gníomhaíochtaí arna gcistiú faoin Ionstraim a chur chun feidhme i gcomhréir iomlán leis na cearta agus na prionsabail a chumhdaítear in acquis an Aontais agus sa Chairt agus le hoibleagáidí idirnáisiúnta an Aontais maidir le cearta bunúsacha, go háirithe trí chomhlíonadh phrionsabail an neamh-idirdhealaithe agus an non-refoulement a áirithiú.

Airteagal 5

Raon feidhme na tacaíochta

1. Faoina cuspóirí agus i gcomhréir leis na bearta cur chun feidhme a liostaítear in Iarscríbhinn II, leis an Ionstraim, tacófar, go háirithe, leis na gníomhaíochtaí a liostaítear in Iarscríbhinn III.

Chun aghaidh a thabhairt ar imthosca gan choinne nó imthosca nua, tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 31 chun an liosta gníomhaíochtaí in Iarscríbhinn III a leasú chun gníomhaíochtaí nua a chur leis.

2. Chun a cuspóirí a bhaint amach, féadfar, leis an Ionstraim, i gcomhréir le tosaíochtaí de chuid an Aontais tacú le gníomhaíochtaí dá dtagraítear in Iarscríbhinn III i dtríú tíortha agus i ndáil le tríú tíortha, i gcás inarb iomchuí, i gcomhréir le hAirteagal 20.

3. Maidir le gníomhaíochtaí i dtríú tíortha agus i ndáil le tríú tíortha, déanfaidh an Coimisiún agus na Ballstáit, in éineacht leis an tSeirbhís Eorpach Gníomhaíochta Seachtraí, i gcomhréir lena bhfreagrachtaí faoi seach, comhordú le beartais, straitéisí agus ionstraimí ábhartha an Aontais a áirithiú. Áiritheoidh siad, go háirithe, maidir le gníomhaíochtaí i dtríú tíortha agus i ndáil le tríú tíortha: (a) go ndéantar iad i sineirge le gníomhaíochtaí eile lasmuigh den Aontas a fhaigheann tacaíocht trí ionstraimí eile de chuid an Aontais agus ar bhealach atá comhsheasmhach leo; (b) go mbeidh siad comhsheasmhach le beartas seachtrach an Aontais, go ndéanfaidh siad prionsabal an chomhtháthaithe beartais ar mhaithe le forbairt a urramú agus go mbeidh siad comhsheasmhach leis na doiciméid chlársceidealaithe straitéisigh le haghaidh an réigiúin nó na tíre i gceist; (c) go ndíreofar leo ar bhearta nach bhfuil dírithe ar fhorbairt; agus (d) go rachaidh siad chun leas bheartais inmheánacha an Aontais agus go mbeidh siad comhsheasmhach le gníomhaíochtaí a dhéantar laistigh den Aontas.

4. Ní bheidh na bearta seo a leanas incháilithe: (a) gníomhaíochtaí dá dtagraítear i bpointe (a) de mhír 1 d’Iarscríbhinn III ag na teorainneacha inmheánacha sin áit nach bhfuil deireadh curtha leis na rialuithe fós; (b) gníomhaíochtaí a bhaineann le rialú teorann a thabhairt isteach an athuair go sealadach agus go heisceachtúil ag teorainneacha inmheánacha de réir bhrí phointe 1 d’Airteagal 2 de Rialachán (AE) 2016/399; (c) gníomhaíochtaí arb é rialú custaim is príomhchuspóir dóibh.

De mhaolú ar an gcéad fhomhír, i gcás ina dtarlóidh staid éigeandála, féadfar gníomhaíochtaí dá dtagraítear sa chéad fhomhír a mheas mar ghníomhaíochtaí incháilithe.







CAIBIDIL II

CREAT AIRGEADAIS AGUS CUR CHUN FEIDHME







ROINN 1

Forálacha coiteanna

Airteagal 6

Prionsabail ghinearálta

1. Leis an tacaíocht arna soláthar faoin Ionstraim, comhlánófar idirghabhálacha náisiúnta, réigiúnacha agus áitiúla, agus leagfar béim ar bhreisluach Aontais a chur le cuspóirí na hIonstraime a bhaint amach.

2. Áiritheoidh an Coimisiún agus na Ballstáit go mbeidh an tacaíocht arna soláthar faoin Ionstraim agus a sholáthraíonn na Ballstáit comhsheasmhach le gníomhaíochtaí, beartais agus tosaíochtaí ábhartha an Aontais, agus go mbeidh sí comhlántach leis an tacaíocht arna soláthar faoi ionstraimí eile de chuid an Aontais.

3. Déanfar an Ionstraim a chur chun feidhme faoi bhainistíocht, dhíreach, roinnte nó indíreach i gcomhréir le pointí (a), (b) agus (c) den chéad fhomhír d’Airteagal 62(1) den Rialachán Airgeadais.

Airteagal 7

An buiséad

1. EUR 5 241 000 000 i bpraghsanna reatha a bheidh san imchlúdach airgeadais do chur chun feidhme na hIonstraime don tréimhse ón 1 Eanáir 2021 go dtí an 31 Nollaig 2027.

2. Mar thoradh ar an gcoigeartú a bhaineann go sonrach leis an gclár dá bhforáiltear in Airteagal 5 de Rialachán (AE, Euratom) 2020/2093, déanfar an méid dá dtagraítear i mír 1 den Airteagal seo a mhéadú le leithdháileadh breise de EUR 1 000 000 000 i bpraghsanna tairiseacha 2018 mar a shonraítear in Iarscríbhinn II a ghabhann leis an Rialachán sin.

3. Úsáidfear an t-imchlúdach airgeadais mar a leanas: (a) Déanfar EUR 3 668 000 000 a leithdháileadh ar chláir na mBallstát, agus déanfar EUR 200 568 000 as an méid sin a leithdháileadh ar an Scéim Idirthurais Speisialta dá dtagraítear in Airteagal 17; (b) Déanfar EUR 1 573 000 000 a leithdháileadh ar an tsaoráid théamach dá dtagraítear in Airteagal 8.

4. Déanfar an leithdháileadh breise dá dtagraítear i mír 2 a leithdháileadh ar an tsaoráid théamach dá dtagraítear in Airteagal 8.

5. Ar thionscnamh ón gCoimisiún, déanfar suas le 0,52 % den imchlúdach airgeadais a leithdháileadh ar an gcúnamh teicniúil, dá dtagraítear in Airteagal 35 de Rialachán (AE) 2021/1060, le haghaidh chur chun feidhme na hIonstraime.

6. I gcomhréir le forálacha ábhartha a gcomhaontuithe comhlachais faoi seach, déanfar socruithe chun cineál agus modhanna rannpháirtíocht na dtíortha a bhfuil baint acu le cur chun feidhme, cur i bhfeidhm agus forbairt acquis Schengen san Ionstraim a shonrú. A luaithe is féidir tar éis don tír lena mbaineann fógra a thabhairt faoina cinneadh glacadh le hábhar na hionstraime sin agus í a chur chun feidhme ina dlíchóras inmheánach, i gcomhréir leis an gcomhaontú comhlachais ábhartha, cuirfidh an Coimisiún moladh faoi bhráid na Comhairle, maidir le tús a chur leis an gcaibidlíocht faoi na socruithe sin faoi Airteagal 218(3) CFAE. Ar an moladh a fháil, gníomhóidh an Chomhairle gan mhoill chun cinneadh a dhéanamh i ndáil le tús na caibidlíochta sin a údarú. Cuirfear na rannchuidithe airgeadais ó na tíortha sin leis na hacmhainní foriomlána atá ar fáil ón imchlúdach airgeadais dá dtagraítear i mír 1.

7. I gcomhréir le hAirteagal 26 de Rialachán (AE) 2021/1060, féadfar suas le 5 % den leithdháileadh tosaigh ar Bhallstát ó aon cheann de na cistí faoin Rialachán sin faoi bhainistíocht roinnte a aistriú chuig an Ionstraim faoi bhainistíocht dhíreach nó indíreach arna iarraidh sin don Bhallstát sin. Déanfaidh an Coimisiún na hacmhainní sin a chur chun feidhme go díreach i gcomhréir le pointe (a) den chéad fhomhír d’Airteagal 62(1) den Rialachán Airgeadais nó go hindíreach i gcomhréir le pointe (c) den fhomhír sin. Úsáidfear na hacmhainní sin chun leas an Bhallstáit lena mbaineann.

Airteagal 8

Forálacha ginearálta maidir le cur i bhfeidhm na saoráide téamaí

1. Déanfar an méid dá dtagraítear i bpointe (b) d’Airteagal 7(3) a leithdháileadh ar bhealach solúbtha trí shaoráid théamach trí úsáid a bhaint as bainistíocht roinnte, dhíreach nó indíreach mar a leagtar amach i gcláir oibre. I bhfianaise chineál inmheánach na hionstraime, fónfaidh an tsaoráid théamach go príomha do bheartas inmheánach an Aontais i gcomhréir leis na cuspóirí sonracha a leagtar amach in Airteagal 3(2).

Bainfear úsáid as cistiú ón tsaoráid théamach maidir lena chomhchodanna, agus is iad na nithe seo a leanas na comhchodanna sin:

(a) gníomhaíochtaí sonracha;

(b) gníomhaíochtaí de chuid an Aontais; agus

(c) cúnamh éigeandála dá dtagraítear in Airteagal 25.

As an méid dá dtagraítear i bpointe (b) d’Airteagal 7(3) den Rialachán seo, tabharfar tacaíocht don chúnamh teicniúil ar thionscnamh ón gCoimisiún, dá dtagraítear in Airteagal 35 de Rialachán (AE) 2021/1060.

2. Le cistiú ón tsaoráid théamach, tabharfar aghaidh ar thosaíochtaí a bhfuil ardbhreisluach Aontais ag baint leo nó úsáidfear é chun freagairt ar riachtanais phráinneacha, i gcomhréir le tosaíochtaí comhaontaithe an Aontais mar a léirítear in Iarscríbhinn II, lena n-áirítear an gá atá le teorainneacha seachtracha a chosaint agus coireacht trasteorann ag na teorainneacha seachtracha a chosc agus a bhrath, go háirithe smuigleáil imirceach agus gáinneáil ar dhaoine, agus inimirce neamhrialta chomh maith le sreabha imirce a bhainistiú go héifeachtach agus tacú leis an gcomhbheartas víosaí.

Cé is moite de chistiú arna úsáid le haghaidh cúnamh éigeandála i gcomhréir le hAirteagal 25, ní úsáidfear an cistiú dá dtagraítear sa chéad fhomhír den mhír seo ach amháin chun tacú leis na gníomhaíochtaí a liostaítear in Iarscríbhinn III.

3. Rachaidh an Coimisiún i gcomhar le heagraíochtaí na sochaí sibhialta agus le líonraí ábhartha, go háirithe d’fhonn na cláir oibre do ghníomhaíochtaí de chuid an Aontais a mhaoinítear faoin Ionstraim a ullmhú agus meastóireacht a dhéanamh orthu.

4. Nuair a sholáthraítear cistiú ón tsaoráid théamach faoi bhainistíocht dhíreach nó indíreach do na Ballstáit, áiritheoidh an Coimisiún nach roghnófar tionscadail a bhfuil tionchar orthu ag tuairim réasúnaithe arna tabhairt ag an gCoimisiún i leith imeachtaí um shárú faoi Airteagal 258 CFAE, tionscadail lena gcuirtear in amhras dlíthiúlacht agus rialtacht caiteachais nó feidhmíocht tionscadal.

5. Chun críocha Airteagal 23 agus Airteagal 24(2) de Rialachán (AE) 2021/1060, i gcás ina gcuirtear cistiú ón tsaoráid théamach chun feidhme faoi bhainistíocht roinnte, áiritheoidh an Ballstát lena mbaineann nach ndéanfar difear do ghníomhaíochtaí atá beartaithe le tuairim réasúnaithe arna tabhairt ag an gCoimisiún i leith imeachtaí um shárú faoi Airteagal 258 CFAE lena gcuirtear in amhras dlíthiúlacht agus rialtacht caiteachais nó feidhmíocht na ngíomhaíochtaí agus measúnóidh an Coimisiún cé acu a dhéanfar nó nach ndéanfar an difear sin.

6. Cinnfidh an Coimisiún an méid foriomlán atá le cur ar fáil don tsaoráid théamach faoi leithreasuithe bliantúla bhuiséad an Aontais.

7. Déanfaidh an Coimisiún, trí bhíthin gníomhartha cur chun feidhme, cinntí maoiniúcháin dá dtagraítear in Airteagal 110 den Rialachán Airgeadais a ghlacadh don tsaoráid théamach, lena sainaithneofar na cuspóirí agus na gníomhaíochtaí a mbeidh á dtacú agus lena sonrófar na méideanna do gach ceann de na comhchodanna dá dtagraítear sa dara fomhír de mhír 1 den Airteagal seo. Féadfaidh cinntí bliantúla nó ilbhliantúla a bheith sna cinntí maoiniúcháin agus féadfar ceann amháin nó níos mó de chomhchodanna na saoráide téamaí dá dtagraítear sa dara fomhír de mhír 1 den Airteagal seo a chumhdach leo. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 32(3) den Rialachán seo.

8. Áiritheoidh an Coimisiún go ndéanfar acmhainní a leithdháileadh go cothrom agus go trédhearcach ar na cuspóirí sonracha a leagtar amach in Airteagal 3(2). Tuairisceoidh an Coimisiún ar úsáid agus ar leithdháileadh na saoráide téamaí idir na comhchodanna dá dtagraítear sa dara fomhír de mhír 1 den Airteagal seo, lena n-áirítear an tacaíocht arna soláthar do ghníomhaíochtaí i dtríú tíortha nó i ndáil le tríú tíortha faoi ghníomhaíochtaí de chuid an Aontais.

9. Tar éis dó cinneadh maoiniúcháin a ghlacadh dá dtagraítear i mír 7, féadfaidh an Coimisiún cláir na mBallstát a leasú dá réir sin.







ROINN 2

Tacaíocht agus cur chun feidhme faoi bhainistíocht roinnte

Airteagal 9

Raon feidhme

1. Tá feidhm ag an roinn seo maidir leis an méid dá dtagraítear i bpointe (a) d’Airteagal 7(3) agus leis na hacmhainní breise atá le cur chun feidhme faoi bhainistíocht roinnte i gcomhréir leis an gcinneadh maoiniúcháin maidir leis an tsaoráid théamach dá dtagraítear in Airteagal 8.

2. Déanfar tacaíocht faoin roinn seo a chur chun feidhme faoi bhainistíocht roinnte i gcomhréir le hAirteagal 63 den Rialachán Airgeadais agus Rialachán (AE) 2021/1060.

Airteagal 10

Acmhainní buiséadacha

1. Déanfar an méid dá dtagraítear i bpointe (a) d’Airteagal 7(3) a leithdháileadh ar chláir na mBallstát go táscach mar a leanas: (a) EUR 3 057 000 000 i gcomhréir le hIarscríbhinn I; (b) EUR 611 000 000 le haghaidh choigeartú na leithdháiltí ar chláir na mBallstát dá dtagraítear in Airteagal 14(1).

2. I gcás nach leithdháilfear go hiomlán an méid dá dtagraítear i bpointe (b) de mhír 1 den Airteagal seo, féadfar an méid atá fágtha a chur leis an méid dá dtagraítear i bpointe (b) d’Airteagal 7(3).

Airteagal 11

Réamh-mhaoiniú

1. I gcomhréir le hAirteagal 90(4) de Rialachán (AE) 2021/1060, déanfar an réamh-mhaoiniú don Ionstraim a íoc i dtráthchodanna bliantúla roimh an 1 Iúil gach bliain, faoi réir na gcistí atá ar fáil, mar seo a leanas: (a) 2021: 4 %; (b) 2022: 3 %; (c) 2023: 5 %; (d) 2024: 5 %; (e) 2025: 5 %; (f) 2026: 5 %.

2. I gcás ina nglacfar clár Ballstáit tar éis an 1 Iúil 2021, íocfar na tráthchodanna is luaithe i mbliain a ghlactha.

Airteagal 12

Rátaí cómhaoinithe

1. Ní sháróidh an ranníocaíocht ó bhuiséad an Aontais 75 % den chaiteachas incháilithe iomlán le haghaidh tionscadail.

2. Féadfar an ranníocaíocht ó bhuiséad an Aontais a mhéadú go 90 % den chaiteachas incháilithe iomlán le haghaidh tionscadail a chuirfear chun feidhme faoi réir gníomhaíochtaí sonracha.

3. Féadfar an ranníocaíocht ó bhuiséad an Aontais a mhéadú go 90 % den chaiteachas incháilithe iomlán le haghaidh na gníomhaíochtaí a liostaítear in Iarscríbhinn IV.

4. Féadfar an ranníocaíocht ó bhuiséad an Aontais a mhéadú go 100 % den chaiteachas incháilithe iomlán le haghaidh tacaíocht oibriúcháin, lena n-áirítear an Scéim Idirthurais Speisialta dá dtagraítear in Airteagal 17.

5. Féadfar an ranníocaíocht ó bhuiséad an Aontais a mhéadú go 100 % den chaiteachas incháilithe iomlán i gcomhréir le hAirteagal 85(2) nó (3) de Rialachán (AE) 2018/1240.

6. Féadfar an ranníocaíocht ó bhuiséad an Aontais a mhéadú go 100 % den chaiteachas incháilithe iomlán le haghaidh cúnamh éigeandála dá dtagraítear in Airteagal 25.

7. Féadfar an ranníocaíocht ó bhuiséad an Aontais a mhéadú go 100 % den chaiteachas incháilithe iomlán le haghaidh cúnamh teicniúil ar thionscnamh na mBallstát, laistigh de na teorainneacha a leagtar amach i bpointe (b)(vi) d’Airteagal 36(5) de Rialachán (AE) 2021/1060.

8. Sa chinneadh ón gCoimisiún lena bhformheasfar clár de chuid Ballstáit, socrófar an ráta cómhaoinithe agus uasmhéid na tacaíochta ón Ionstraim le haghaidh na gcineálacha gníomhaíochta a chumhdaítear leis an ranníocaíocht dá dtagraítear i míreanna 1 go 7.

9. Leagfar amach sa chinneadh ón gCoimisiún lena bhformheasfar clár de chuid Ballstáit le haghaidh gach cineál gníomhaíochta cé acu a chuirfear nó nach gcuirfear i bhfeidhm an ráta cómhaoinithe i leith na nithe seo a leanas: (a) an ranníocaíocht iomlán, lena n-áirítear an ranníocaíocht phoiblí agus phríobháideach; nó (b) an ranníocaíocht phoiblí amháin.

Airteagal 13

Cláir na mBallstát

1. Áiritheoidh gach Ballstát go bhfuil na tosaíochtaí a dtugtar aghaidh orthu ina chlár comhsheasmhach le tosaíochtaí agus dúshláin an Aontais i réimse an bhainistithe teorann agus an bheartais víosaí agus go bhfreagraíonn siad dóibh, agus go bhfuil siad i gcomhréir go hiomlán le acquis ábhartha an Aontais agus le hoibleagáidí idirnáisiúnta an Aontais agus na mBallstát a eascraíonn as na hionstraimí idirnáisiúnta a bhfuil siad ina bpáirtithe iontu. Agus tosaíochtaí a gclár á sainaithint acu, áiritheoidh na Ballstáit go dtabharfar aghaidh go leordhóthanach ina gcláir ar na bearta cur chun feidhme a liostaítear in Iarscríbhinn II.

I bhfianaise chineál inmheánach na hIonstraime, le cláir na mBallstát, fónfar go príomha do bheartas inmheánach an Aontais i gcomhréir leis na cuspóirí sonracha a leagtar amach in Airteagal 3(2) den Rialachán seo.

Déanfaidh an Coimisiún measúnú ar chláir na mBallstát i gcomhréir le hAirteagal 23 de Rialachán (AE) 2021/1060.

2. Laistigh de na hacmhainní arna leithdháileadh in Airteagal 10(1), agus gan dochar do mhír 3 den Airteagal seo, déanfaidh gach Ballstát, laistigh dá chlár, 10 % ar a laghad a leithdháileadh ar an gcuspóir sonrach a leagtar amach i bpointe (b) d’Airteagal 3(2).

3. Ní fhéadfaidh Ballstát méid níos lú ná an t-íoschéatadán dá dtagraítear i mír 2 a leithdháileadh ach amháin i gcás ina dtabharfaidh sé míniú mionsonraithe ina chlár lena léiriú cén fáth nach gcuirfí baint amach an chuspóra ábhartha i mbaol dá ndéanfaí acmhainní faoi bhun an leibhéil sin a leithdháileadh.

4. Áiritheoidh an Coimisiún go ndéanfar eolas agus saineolas na ngníomhaireachtaí díláraithe ábhartha, go háirithe an Ghníomhaireacht Eorpach um an nGarda Teorann agus Cósta, eu-LISA agus Gníomhaireacht an Aontais Eorpaigh um Chearta Bunúsacha, a bunaíodh le Rialachán (CE) Uimh. 168/2007 ón gComhairle ( 1 ), a chur san áireamh a mhéid a bhaineann lena réimsí inniúlachta, go luath agus go tráthúil, i bhforbairt chláir na mBallstát.

5. Rachaidh an Coimisiún i gcomhairle leis an nGníomhaireacht Eorpach um an nGarda Teorann agus Cósta maidir leis na gníomhaíochtaí faoi thacaíocht oibriúcháin chun comhleanúnachas agus comhlántacht ghníomhaíochtaí na Gníomhaireachta Eorpaigh um an nGarda Teorann agus Cósta agus ghníomhaíochtaí na mBallstát a áirithiú i dtaca le bainistiú teorann agus chun maoiniú dúbailte a sheachaint agus cost-éifeachtúlacht a bhaint amach. Rachaidh an Coimisiún i gcomhairle le eu-LISA, i gcás inar gá, i dtaobh na ngníomhaíochtaí a áirítear faoi thacaíocht oibriúcháin dá bhfuil saineolas ar leith ag eu-LISA i gcomhréir lena sainordú.

6. Féadfaidh an Coimisiún rannpháirt a thabhairt do ghníomhaireachtaí díláraithe ábhartha, i gcás inarb iomchuí, lena n-áirítear iad siúd dá dtagraítear in mír 4, maidir leis na cúraimí faireacháin agus meastóireachta mar a shonraítear i Roinn 5, go háirithe d’fhonn a áirithiú go bhfuil na gníomhaíochtaí a chuirtear chun feidhme le tacaíocht ón Ionstraim i gcomhréir le acquis ábhartha an Aontais agus lena thosaíochtaí comhaontaithe.

7. Tar éis na moltaí a ghlacadh laistigh de raon feidhme an Rialacháin seo i gcomhréir le Rialachán (AE) Uimh. 1053/2013 agus na moltaí a eisiúint faoi chuimsiú chur i gcrích na measúnuithe leochaileachta i gcomhréir le Rialachán (AE) 2019/1896, scrúdóidh an Ballstát lena mbaineann, i gcomhar leis an gCoimisiún, an cur chuige is iomchuí chun aghaidh a thabhairt ar na moltaí sin le tacaíocht na hIonstraime seo.

8. Déanfaidh an Coimisiún, i gcás inarb ábhartha, an Gníomhaireacht Eorpach um an nGarda Teorann agus Cósta a cheadú a bheith rannpháirteach sa phróiseas lena ndéanfar scrúdú ar an gcur chuige is iomchuí chun aghaidh a thabhairt ar na moltaí dá dtagraítear i mír 7 le tacaíocht na hIonstraime seo. Sa chomhthéacs sin, féadfaidh an Coimisiún, i gcás inarb ábhartha, leas a bhaint as an saineolas atá ag comhlachtaí, oifigí agus gníomhaireachtaí eile de chuid an Aontais i leith saincheisteanna sonracha a thagann faoi réimsí a n-inniúlachtaí.

9. Agus mír 7 á cur chun feidhme aige, cinnfidh an Ballstát lena mbaineann gur tosaíocht de chuid a chláir a bheidh i gcur chun feidhme beart chun aghaidh a thabhairt ar aon easnaimh atá ann, go háirithe bearta chun aghaidh a thabhairt ar easnaimh thromchúiseacha agus measúnuithe neamhchomhlíontacha.

10. I gcás inar gá, déanfar clár na mBallstát atá i gceist a leasú i gcomhréir le hAirteagal 24 de Rialachán (AE) 2021/1060 chun na moltaí dá dtagraítear i mír 7 den Airteagal seo a chur san áireamh.

11. I gcomhar agus i gcomhairle leis an gCoimisiún agus leis an nGníomhaireacht Eorpach um an nGarda Teorann agus Cósta i gcomhréir le réimsí inniúlachtaí na Gníomhaireachta sin, féadfaidh an Ballstát lena mbaineann acmhainní a ath-leithdháileadh faoina chlár, lena n-áirítear na hacmhainní atá clársceidealaithe do thacaíocht oibriúcháin, agus é d’aidhm aige aghaidh a thabhairt ar na moltaí dá dtagraítear i mír 7 ina bhfuil impleachtaí airgeadais ag baint leis na moltaí sin.

12. Nuair a chinnfidh Ballstát tionscadal a chur chun feidhme i gcomhar le tríú tír nó i dtríú tír le tacaíocht na hIonstraime, rachaidh an Ballstát lena mbaineann i gcomhairle leis an gCoimisiún sula bhformheasfar an tionscadal.

13. Gach uair a chinneann Ballstát gníomhaíocht a chur chun feidhme i gcomhar le tríú tír, i dtríú tír nó i ndáil le tríú tír le tacaíocht na hIonstraime a bhaineann le faireachán a dhéanamh ar thrasnuithe teorann neamhúdaraithe agus ar choireacht trasteorann agus le hiad a bhrath, a shainaithint, a rianú, a chosc agus a ghabháil chun an inimirce neamhrialta agus an choireacht trasteorann a bhrath, a chosc agus a chomhrac agus d’fhonn rannchuidiú le himircigh a chosaint agus rannchuidiú le beatha imirceach a shábháil, áiritheoidh an Ballstát sin go gcuirfidh sé fógra chuig an gCoimisiún faoi aon chomhaontú comhair déthaobhach nó iltaobhach leis an tríú tír sin i gcomhréir le hAirteagal 76(3) de Rialachán (AE) 2019/1896.

14. Maidir le trealamh, lena n-áirítear modhanna iompair, agus córais TFC, a bhfuil gá leis chun rialú éifeachtach slán ag teorainneacha a dhéanamh, lena n-áirítear le haghaidh oibríochtaí cuardaigh agus tarrthála, agus a ceannaíodh le tacaíocht na hIonstraime seo: (a) áiritheoidh na Ballstáit go gcomhlíonfar na caighdeáin a bhunaítear i gcomhréir le hAirteagail 16 agus 64 de Rialachán (AE) 2019/1896 nuair a bheidh na nósanna imeachta ceannaigh á seoladh le haghaidh an trealaimh agus chórais TFC atá le forbairt le tacaíocht ón Ionstraim; (b) déanfar gach trealamh oibriúcháin mórscála i gcomhair bainistiú teorann, amhail modhanna iompair agus faireachais aeir agus mhuirí a cheannaigh na Ballstáit a chlárú sa chomhthiomsú de threalamh teicniúil de chuid na Gníomhaireachta Eorpaí um an nGarda Teorann agus Cósta d’fhonn an trealamh sin a chur ar fáil i gcomhréir le hAirteagal 64(9) de Rialachán (AE) 2019/1896; (c) sa bhreis air sin, féadfar úsáid a bhaint astu sna réimsí comhlántacha seo a leanas: rialú custaim, oibríochtaí muirí de chineál ilchuspóireach agus chun cuspóirí an Chiste Slándála Inmheánaí agus an Chiste um Thearmann, Imirce agus Lánpháirtíocht; (d) cuirfidh na Ballstáit an Coimisiún ar an eolas, chun tacú le pleanáil chomhleanúnach maidir le forbairt cumais don Ghníomhaireacht um an nGarda Teorann agus Cósta agus le húsáid fhéideartha soláthair chomhpháirtigh mar chuid den cheanglas tuairiscithe i gcomhréir le hAirteagal 29, maidir leis an bpleanáil ilbhliantúil infhaighte i dtaca leis an trealamh atá beartaithe a cheannach faoin Ionstraim agus tarchuirfidh an Coimisiún an tuarascáil chuig an nGníomhaireacht Eorpach um an nGarda Teorann agus Cósta.

Ní bheidh trealamh agus córais TFC dá dtagraítear sa chéad fhomhír incháilithe do chúnamh airgeadais ón Ionstraim ach amháin i gcás ina gcomhlíontar an ceanglas a leagtar amach i bpointe (a) den chéad fhomhír.

Chun críocha phointe (c) den chéad fhomhír, leanfaidh trealamh agus córais TFC den sórt sin de bheith ar fáil agus in-imscartha le haghaidh gníomhaíochtaí rialaithe teorann atá éifeachtach agus slán. Ní rachaidh úsáid trealaimh sna réimsí dá dtagraítear i bpointe (c) den chéad fhomhír thar 30 % de thréimhse iomlán úsáide an trealaimh sin. Le córais TFC arna bhforbairt chun críocha phointe (c) den chéad fhomhír, cuirfear sonraí agus seirbhísí ar fáil do na córais bainistithe teorainneacha ar an leibhéal náisiúnta nó ar leibhéal an Aontais. Cuirfidh na Ballstáit an Coimisiún ar an eolas sa tuarascáil bhliantúil ar fheidhmíocht maidir le hilúsáid dá dtagraítear i bpointe (c) den chéad fhomhír agus maidir leis an áit an imscaratha le haghaidh trealamh ilchuspóireach agus chórais TFC.

15. I gcás ina mbeidh gníomhaíochtaí á gcur chun feidhme ag Ballstáit faoin Ionstraim, tabharfaidh siad aird ar leith ar a n-oibleagáidí idirnáisiúnta a bhaineann le hoibríochtaí cuardaigh agus tarrthála ar muir. Féadfar trealamh agus córais TFC dá dtagraítear i bpointí (a) go (d) den chéad fhomhír de mhír 14 a úsáid le haghaidh oibríochtaí cuardaigh agus tarrthála i staideanna a d’fhéadfadh teacht chun cinn le linn oibríochtaí faireachais teorann ar muir.

16. Bunófar an oiliúint i réimse an bhainistithe teorann a dhéanfar le tacaíocht na hionstraime seo ar na caighdeáin chomhchoiteanna Eorpacha atá comhchuibhithe, ábhartha agus a bhfuil cáilíocht an oideachais agus na hoiliúna i réimse na ngardaí teorann agus cósta dearbhaithe, go háirithe an lárchuraclam coiteann dá dtagraítear in Airteagal 62(6) de Rialachán (AE) 2019/1896.

17. Saothróidh na Ballstáit go háirithe na gníomhaíochtaí a liostaítear in Iarscríbhinn IV ina gcláir. Chun aghaidh a thabhairt ar imthosca gan choinne nó imthosca nua agus chun cur chun feidhme éifeachtach cistithe a áirithiú, tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 31 chun an liosta de ghníomhaíochtaí atá incháilithe le haghaidh rátaí cómhaoinithe níos airde in Iarscríbhinn IV a leasú.

18. Beidh clársceidealú dá dtagraítear in Airteagal 22(5) de Rialachán (AE) 2021/1060 bunaithe ar na cineálacha idirghabhála a leagtar amach i dTábla 1 d’Iarscríbhinn VI a ghabhann leis an Rialachán seo agus cuimseofar leis miondealú táscach ar na hacmhainní clársceidealaithe de réir chineál na hidirghabhála laistigh de gach cuspóir sonrach a leagtar amach in Airteagal 3(2) den Rialachán seo.

Airteagal 14

Athbhreithniú meántéarma

1. In 2024, déanfaidh an Coimisiún an méid breise dá dtagraítear i bpointe (b) d’Airteagal 10(1) a leithdháileadh ar chláir na mBallstát lena mbaineann i gcomhréir leis na critéir dá dtagraítear i bpointe (c) de mhír 1 agus i míreanna 2 go 10 d’Iarscríbhinn I. Bunófar an leithdháileadh ar na sonraí staidrimh is déanaí a bheidh ar fáil maidir leis na critéir dá dtagraítear i bpointe (c) de mhír 1 agus i míreanna 2 go 10 d’Iarscríbhinn I. Beidh an cistiú éifeachtach amhail ón 1 Eanáir 2025.

2. I gcás nach gcumhdaítear 10 % ar a laghad de leithdháileadh tosaigh ar chlár dá dtagraítear i bpointe (a) d’Airteagal 10(1) den Rialachán seo trí iarratais ar íocaíocht eatramhach arna dtíolacadh i gcomhréir le hAirteagal 91 de Rialachán (AE) 2021/1060, ní bheidh an Ballstát lena mbaineann incháilithe chun an leithdháileadh breise ar a chlár dá dtagraítear i bpointe (b) d’Airteagal 10(1) den Rialachán seo a fháil.

3. Agus na cistí ón tsaoráid théamach dá dtagraítear in Airteagal 8 den Rialachán seo á leithdháileadh amhail ón 1 Eanáir 2025, cuirfidh an Coimisiún san áireamh an dul chun cinn atá déanta ag na Ballstáit maidir le clocha míle an chreata feidhmíochta dá dtagraítear in Airteagal 16 de Rialachán (AE) 2021/1060 a bhaint amach agus aon laigí a sainaithníodh maidir leis an gcur chun feidhme.

Airteagal 15

Gníomhaíochtaí sonracha

1. Féadfaidh Ballstát cistiú a fháil do ghníomhaíochtaí sonracha de bhreis ar a leithdháileadh faoi Airteagal 10(1), ar choinníoll go mbeidh an cistiú sin curtha in iúl ina dhiadh sin ina chlár agus go n-úsáidfear é chun rannchuidiú le cur chun feidhme chuspóirí na hIonstraime seo.

2. Ní úsáidfear an cistiú do ghníomhaíochtaí sonracha le haghaidh gníomhaíochtaí eile i gclár an Bhallstáit, ach amháin in imthosca a bhfuil údar cuí leo agus má dhéanann an Coimisiún iad a fhormheas trí leasú ar chlár an Bhallstáit.

Airteagal 16

Tacaíocht oibriúcháin

1. Féadfaidh Ballstát suas le 33 % den mhéid a leithdháilfear ar a chlár faoin Ionstraim a úsáid chun tacaíocht oibriúcháin a mhaoiniú do na húdaráis phoiblí atá freagrach as na cúraimí agus na seirbhísí a thabhairt chun críche arb ionann iad agus seirbhís phoiblí don Aontas iad.

2. Agus úsáid á baint acu as tacaíocht oibriúcháin, comhlíonfaidh Ballstát acquis ábhartha an Aontais.

3. Míneoidh Ballstát, ina chlár agus sna tuarascálacha bliantúla ar fheidhmíocht dá dtagraítear in Airteagal 29, conas a rannchuideofar, le húsáid na tacaíochta oibriúcháin, le cuspóirí na hIonstraime seo a bhaint amach. Sula bhformheasfaidh sé clár an Bhallstáit, déanfaidh an Coimisiún measúnú ar an staid bhonnlíne sna Ballstáit a bhfuil curtha in iúl acu go bhfuil rún acu úsáid a bhaint as tacaíocht oibriúcháin, tar éis dó dul i gcomhairle leis an nGníomhaireacht Eorpach um an nGarda Teorann agus Cósta agus, i gcás inarb iomchuí, le eu-LISA faoi raon feidhme réimsí inniúlachtaí na ngníomhaireachtaí sin i gcomhréir le hAirteagal 13(4), agus an fhaisnéis a chuirfidh na Ballstáit sin ar fáil agus, i gcás inarb ábhartha, an fhaisnéis atá ar fáil mar thoradh ar mheastóireachtaí agus mheasúnuithe leochaileachta Schengen, lena n-áirítear na moltaí a thagann as meastóireachtaí agus measúnuithe leochaileachta Schengen, á cur san áireamh aige.

4. Gan dochar do phointe (c) d’Airteagal 5(4), díreofar an tacaíocht oibriúcháin ar ghníomhaíochtaí a chumhdaítear le caiteachas mar a leagtar síos in Iarscríbhinn VII.

5. Chun aghaidh a thabhairt ar imthosca gan choinne nó imthosca nua agus chun cur chun feidhme éifeachtach cistithe a áirithiú, tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 31 chun Iarscríbhinn VII a leasú i leith caiteachas atá incháilithe le haghaidh tacaíocht oibriúcháin.

Airteagal 17

Tacaíocht oibriúcháin don Scéim Idirthurais Speisialta

1. Leis an Ionstraim, cuirfear tacaíocht ar fáil chun táillí tarscaoilte ó víosaí arna n-eisiúint chun costais idirthurais agus costais bhreise a tabhaíodh le linn chur chun feidhme na scéime um Idirthuras Éascaithe i gcomhréir le Rialacháin (CE) Uimh. 693/2003 agus (CE) Uimh. 694/2003 a chumhdach.

2. Maidir leis na hacmhainní a leithdháilfear ar an Liotuáin faoin Scéim Idirthurais Speisialta i gcomhréir le pointe (a) d’Airteagal 7(3), cuirfear ar fáil iad mar thacaíocht oibriúcháin bhreise don Liotuáin, lena n-áirítear le haghaidh infheistíocht i mbonneagair, i gcomhréir leis an gcaiteachas atá incháilithe le haghaidh tacaíocht oibriúcháin laistigh dá chlár, dá dtagraítear in Iarscríbhinn VII.

3. De mhaolú ar Airteagal 16(1), féadfaidh an Liotuáin an méid a leithdháilfear uirthi i gcomhréir le pointe (a) d’Airteagal 7(3) a úsáid chun tacaíocht oibriúcháin a mhaoiniú de bhreis ar an méid dá dtagraítear in Airteagal 16(1).

4. Déanfaidh an Coimisiún agus an Liotuáin athbhreithniú ar chur i bhfeidhm an Airteagail seo i gcás athruithe a imríonn tionchar ar an Scéim Idirthurais Speisialta a bheith ann nó ar fheidhmiú na Scéime sin.

5. Mar thoradh ar iarraidh réasúnaithe ón Liotuáin, déanfar athbhreithniú ar na hacmhainní a leithdháilfear faoin Scéim Idirthurais Speisialta i gcomhréir le pointe (a) d’Airteagal 7(3), agus déanfar iad a choigeartú i gcás inar gá, sula nglactar clár oibre deiridh na saoráide téamaí dá dtagraítear in Airteagal 8, laistigh de theorainneacha na n-acmhainní buiséadacha dá dtagraítear i bpointe (b) d’Airteagal 7(3), tríd an tsaoráid théamach dá dtagraítear in Airteagal 8.

Airteagal 18

Fíoruithe bainistíochta agus iniúchtaí ar thionscadail arna ndéanamh ag eagraíochtaí idirnáisiúnta

1. Tá feidhm ag an Airteagal seo maidir le heagraíochtaí idirnáisiúnta nó lena ngníomhaireachtaí dá dtagraítear i bpointe (c)(ii) den chéad fhomhír d’Airteagal 62(1) den Rialachán Airgeadais a ndearna an Coimisiún measúnú dearfach ar a gcórais, a rialacha agus a nósanna imeachta de bhun Airteagal 154(4) agus (7) den Rialachán sin chun críche deontais arna maoiniú ó bhuiséad an Aontais a chur chun feidhme go hindíreach (“eagraíochtaí idirnáisiúnta”).

2. Gan dochar do phointe (a) den chéad mhír d’Airteagal 83 de Rialachán (AE) 2021/1060 agus d’Airteagal 129 den Rialachán Airgeadais, i gcás inar tairbhí an eagraíocht idirnáisiúnta mar a shainmhínítear i bpointe (9) d’Airteagal 2 de Rialachán (AE) 2021/1060, ní cheanglófar ar an údarás bainistíochta na fíoruithe bainistíochta dá dtagraítear i bpointe (a) den chéad fhomhír d’Airteagal 74(1) de Rialachán (AE) 2021/1060 a dhéanamh ar an gcoinníoll go gcuirfidh an eagraíocht idirnáisiúnta na doiciméid dá dtagraítear i bpointí (a), (b) agus (c) den chéad fhomhír d’Airteagal 155(1) den Rialachán Airgeadais faoi bhráid an údaráis bainistíochta.

3. Gan dochar do phointe (c) den chéad fhomhír d’Airteagal 155(1) den Rialachán Airgeadais, daingneofar leis an dearbhú bainistíochta a bheidh le tíolacadh ag an eagraíocht idirnáisiúnta go gcomhlíontar, leis an tionscadal, an dlí is infheidhme agus na coinníollacha maidir le tacaíocht don tionscadal.

4. Ina theannta sin, i gcás ina mbeidh costais le haisíoc de bhun phointe (a) d’Airteagal 53(1) de Rialachán (AE) 2021/1060, daingneofar leis an dearbhú bainistíochta a bheidh le tíolacadh ag an eagraíocht idirnáisiúnta an méid seo a leanas: (a) rinneadh sonraisc agus an cruthúnas gur íoc an tairbhí iad a fhíorú; (b) na taifid chuntasaíochta nó na cóid chuntasaíochta arna gcoinneáil ag an tairbhí le haghaidh idirbhearta a bhaineann leis an gcaiteachas a dearbhaíodh leis an údarás bainistíochta, rinneadh iad a fhíorú.

5. I gcás ina mbeidh costais le haisíoc de bhun phointe (b), (c) nó (d) d’Airteagal 53(1) de Rialachán (AE) 2021/1060, daingneofar sa dearbhú bainistíochta a bheidh le tíolacadh ag an eagraíocht idirnáisiúnta gur comhlíonadh na coinníollacha maidir le caiteachas a aisíoc.

6. Cuirfear na doiciméid dá dtagraítear i bpointí (a) agus (c) den chéad fhomhír d’Airteagal 155(1) den Rialachán Airgeadais ar fáil don údarás bainistíochta mar aon le gach éileamh ar íocaíocht arna thíolacadh ag an tairbhí.

7. Cuirfidh an tairbhí na cuntais faoi bhráid an údaráis bainistíochta gach bliain faoin 15 Deireadh Fómhair. Beidh tuairim ó chomhlacht neamhspleách iniúchóireachta ag gabháil leis na cuntais, tuairim a tarraingíodh suas i gcomhréir le caighdeáin iniúchóireachta a bhfuil glacadh leo go hidirnáisiúnta. Suífear leis an tuairim sin cé acu a fheidhmíonn nó nach bhfeidhmíonn na córais rialaithe a cuireadh ar bun mar is ceart, agus atá nó nach bhfuil siad costéifeachtach, agus cé acu atá nó nach bhfuil na bun-idirbhearta dlíthiúil agus rialta. Luafar sa tuairim sin freisin cé acu a chuireann nó nach gcuireann an obair iniúchóireachta in amhras na dearbhuithe a rinneadh sna dearbhuithe bainistíochta atá le tíolaic ag an eagraíocht idirnáisiúnta, lena n-áirítear faisnéis i dtaca le hamhras faoi chalaois. Déanfar leis an tuairim sin a chinntiú gur caiteachas dlíthiúil agus rialta atá sa chaiteachas sin atá san áireamh sna héilimh ar íocaíocht a chuireann an eagraíocht idirnáisiúnta faoi bhráid an údaráis bainistíochta.

8. Gan dochar do na féidearthachtaí atá ann cheana chun tuilleadh iniúchtaí a dhéanamh dá dtagraítear in Airteagal 127 den Rialachán Airgeadais, déanfaidh an t-údarás bainistíochta an dearbhú bainistíochta dá dtagraítear i bpointe (f) den chéad fhomhír d’Airteagal 74(1) de Rialachán (AE) 2021/1060 a tharraingt suas. Déanfaidh an t-údarás bainistíochta an méid sin trí bheith ag brath ar na doiciméid a chuirfidh an eagraíocht idirnáisiúnta ar fáil de bhun mhíreanna 2 go 5 agus 7 den Airteagal seo, seachas a bheith ag brath ar na fíoruithe bainistíochta dá dtagraítear in Airteagal 74(1) den Rialachán sin.

9. Áireofar na ceanglais a leagtar amach san Airteagal seo sa doiciméad lena leagtar amach na coinníollacha maidir le tacaíocht dá dtagraítear in Airteagal 73(3) den Rialachán (AE) 2021/1060.

10. Ní bheidh feidhm ag mír 2, agus dá bharr sin ceanglófar ar údarás bainistíochta fíoruithe bainistíochta a dhéanamh sna cásanna seo a leanas: (a) sainaithníonn an t-údarás bainistíochta sin riosca sonrach neamhrialtachta nó léiriú calaoise i ndáil le tionscadal arna thionscnamh nó arna chur chun feidhme ag an eagraíocht idirnáisiúnta; (b) teipeann ar an eagraíocht idirnáisiúnta sin na doiciméid dá dtagraítear i míreanna 2 go 5 agus 7 a chur faoi bhráid an údaráis bainistíochta sin; nó (c) tá na doiciméid dá dtagraítear i míreanna 2 go 5 agus 7 a thíolaic an eagraíocht idirnáisiúnta neamhiomlán.

11. I gcás inar cuid de shampla dá dtagraítear in Airteagal 79 de Rialachán (AE) 2021/1060 tionscadal inar tairbhí í eagraíocht idirnáisiúnta mar a shainmhínítear i bpointe (9) d’Airteagal 2 den Rialachán sin, féadfaidh an t-údarás iniúchóireachta a chuid oibre a dhéanamh ar bhonn foshampla d’idirbhearta a bhaineann leis an tionscadal sin. I gcás ina n-aimseofar earráidí san fhoshampla, féadfaidh an t-údarás iniúchóireachta, más ábhartha, iarraidh ar iniúchóir na heagraíochta idirnáisiúnta measúnú a dhéanamh ar raon feidhme iomlán agus ar líon iomlán na n-earráidí sa tionscadal sin.







ROINN 3

Tacaíocht agus cur chun feidhme faoi bhainistíocht dhíreach nó indíreach

Airteagal 19

Raon feidhme

Cuirfidh an Coimisiún an tacaíocht faoin Roinn seo chun feidhme go díreach i gcomhréir le pointe (a) den chéad fhomhír d’Airteagal 62(1) den Rialachán Airgeadais nó go hindíreach i gcomhréir le pointe (c) den fhomhír sin.

Airteagal 20

Eintitis incháilithe

1. Tá na heintitis seo a leanas incháilithe do mhaoiniú ón Aontas: (a) eintitis dhlítheanacha atá bunaithe: (i) i mBallstát, nó tír nó críoch thar lear atá bainteach leis an mBallstát sin; (ii) i dtríú tír a liostaítear sa chlár oibre, faoi na coinníollacha a shonraítear i mír 3. (b) eintitis dhlítheanacha arna gcruthú faoi dhlí an Aontais nó aon eagraíocht idirnáisiúnta is ábhartha chun críocha na hIonstraime.

2. Ní bheidh daoine nádúrtha incháilithe do mhaoiniú ón Aontas.

3. Eintitis dá dtagraítear i bpointe (a)(ii) de mhír 1, beidh siad rannpháirteach mar chuid de chuibhreannas atá comhdhéanta de dhá eintiteas neamhspleácha ar a laghad, a bhfuil ceann amháin acu ar a laghad bunaithe i mBallstát.

Áiritheoidh eintitis atá rannpháirteach mar chuid de chuibhreannas dá dtagraítear sa chéad fhomhír den mhír seo go gcomhlíonfar, leis na gníomhaíochtaí ina mbeidh siad rannpháirteach, na prionsabail a chumhdaítear sa Chairt agus go rannchuideofar leis na gníomhaíochtaí sin le baint amach chuspóirí na hIonstraime.

Airteagal 21

Gníomhaíochtaí de chuid an Aontais

1. Ar thionscnamh ón gCoimisiún, féadfar an Ionstraim a úsáid chun maoiniú a dhéanamh ar ghníomhaíochtaí de chuid an Aontais a bhaineann le cuspóirí na hIonstraime, i gcomhréir le hIarscríbhinn III.

2. Féadfar cistiú a sholáthar le gníomhaíochtaí de chuid an Aontais in aon cheann de na foirmeacha a leagtar síos sa Rialachán Airgeadais, go háirithe deontais, duaiseanna agus soláthar.

3. Deontais a chuirfear chun feidhme faoi bhainistíocht dhíreach, déanfar iad a dhámhachtain agus a bhainistiú i gcomhréir le Teideal VIII den Rialachán Airgeadais.

4. Féadfaidh saineolaithe seachtracha a bheith ina gcomhaltaí den choiste meastóireachta a dhéanfaidh measúnú ar na tograí, dá dtagraítear in Airteagal 150 den Rialachán Airgeadais.

5. Trí bhíthin ranníocaíochtaí a dhéantar le sásra árachais fhrithpháirtigh, féadfar an riosca a bhaineann le gnóthú na gcistí atá dlite ag faighteoirí a chumhdach agus measfar gur ráthaíocht leordhóthanach é faoin Rialachán Airgeadais. Beidh feidhm ag Airteagal 37(7) de Rialachán (AE) 2021/695 ó Pharlaimint na hEorpa agus ón gComhairle ( 2 ).

Airteagal 22

Cúnamh teicniúil ar thionscnamh ón gCoimisiúin

I gcomhréir le hAirteagal 35 de Rialachán (AE) 2021/1060, féadfar, leis an Ionstraim, tacú le cúnamh teicniúil arna chur chun feidhme ar thionscnamh ón gCoimisiún, nó thar a cheann, ag ráta maoinithe 100 %.

Airteagal 23

Iniúchtaí

Iniúchtaí ar úsáid na ranníocaíochta ón Aontas arna ndéanamh ag daoine nó eintitis, lena n-áirítear ag daoine nó eintitis nach bhfuil sainordú acu ó institiúidí, ó chomhlachtaí, ó oifigí nó ó ghníomhaireachtaí de chuid an Aontais, a bheidh mar bhonn leis an gcinnteacht fhoriomlán de bhun Airteagal 127 den Rialachán Airgeadais.

Airteagal 24

Faisnéis, cumarsáid agus poiblíocht

1. Tabharfaidh faighteoirí cistithe de chuid an Aontais aitheantas d’fhoinse na gcistí sin agus áiritheoidh siad infheictheacht an chistithe de chuid an Aontais, go háirithe nuair a bhíonn na gníomhaíochtaí agus a dtorthaí á gcur chun cinn, trí fhaisnéis spriocdhírithe atá comhleanúnach, éifeachtach, fiúntach agus comhréireach a sholáthar do lucht spéise éagsúil, lena n-áirítear na meáin agus an pobal. Déanfar infheictheacht an chistithe de chuid an Aontais a áirithiú agus déanfar faisnéis den sórt sin a sholáthar, seachas i gcásanna ina mbeidh údar cuí leo nuair nach féidir nó nach iomchuí faisnéis den sórt sin a thaispeáint go poiblí nó i gcás ina mbeidh scaoileadh faisnéise den sórt sin srianta de réir an dlí, go háirithe ar chúiseanna a bhaineann leis an tslándáil, leis an ord poiblí, le himscrúduithe coiriúla nó le cosaint sonraí pearsanta. Chun infheictheacht an chistithe de chuid an Aontais a áirithiú, ba cheart d’fhaighteoirí an chistithe de chuid an Aontais tagairt a dhéanamh d’fhoinse an chistithe sin agus cumarsáid á déanamh acu go poiblí maidir leis an ngníomhaíocht lena mbaineann, agus cuirfidh siad suaitheantas an Aontais ar taispeáint.

2. Chun an oiread daoine agus is féidir a chur ar an eolas, déanfaidh an Coimisiún gníomhaíochtaí faisnéise agus cumarsáide a bhaineann leis an Ionstraim seo, le gníomhaíochtaí a dhéantar de bhun na hIonstraime agus leis na torthaí a fhaightear a chur chun feidhme.

Beidh na hachmhainní a leithdháilfear ar an gCiste ina rannchuidiú freisin chun cumarsáid chorparáideach a dhéanamh i ndáil le tosaíochtaí polaitiúla an Aontais, a mhéid a bhaineann na tosaíochtaí sin le na cuspóirí na hIonstraime.

3. Foilseoidh an Coimisiún cláir oibre na saoráide téamaí dá dtagraítear in Airteagal 8. Maidir le tacaíocht arna cur ar fáil faoi bhainistíocht dhíreach nó indíreach, foilseoidh an Coimisiún an fhaisnéis dá dtagraítear in Airteagal 38(2) den Rialachán Airgeadais ar shuíomh gréasáin atá ar fáil go poiblí agus déanfaidh sé an fhaisnéis sin a thabhairt cothrom le dáta go rialta. Foilseofar an fhaisnéis sin i bhformáid oscailte atá meaisín-inléite ionas gur féidir na sonraí a shórtáil, a chuardach, a asbhaint agus a chur i gcomparáid le chéile.







ROINN 4

Tacaíocht agus cur chun feidhme faoi bhainistíocht roinnte, dhíreach nó indíreach

Airteagal 25

Cúnamh éigeandála

1. Leis an gCiste, soláthrófar cúnamh airgeadais chun aghaidh a thabhairt ar riachtanais phráinneacha agus shonracha i staideanna éigeandála a bhfuil údar cuí leo.

Mar fhreagairt ar an staid éigeandála den sórt sin a bhfuil údar cuí léi, féadfaidh an Coimisiún a chinneadh cúnamh éigeandála a sholáthar laistigh de theorainneacha na n-acmhainní atá ar fáil.

2. Féadfaidh cúnamh éigeandála a bheith i bhfoirm deontais a dhámhfar go díreach ar ghníomhaireachtaí díláraithe.

3. Féadfar cúnamh éigeandála a leithdháileadh ar chláir na mBallstát de bhreis ar a leithdháileadh faoi Airteagal 10(1), ar choinníoll go mbeidh sé curtha in iúl amhlaidh ina dhiaidh sin i gcláir na mBallstát. Ní úsáidfear an cistiú sin le haghaidh gníomhaíochtaí eile i gclár na mBallstát ach amháin in imthosca a bhfuil údar cuí leo agus má dhéanann an Coimisiún iad a fhormheas trí bhíthin leasú ar chlár an Bhallstáit. Féadfaidh suas le 95 % den ranníocaíocht ón Aontas a bheith sa réamh-mhaoiniú le haghaidh cúnamh éigeandála, ach cistí a bheith ar fáil.

4. Deontais a chuirfear chun feidhme faoi bhainistíocht dhíreach, déanfar iad a dhámhachtain agus a bhainistiú i gcomhréir le Teideal VIII den Rialachán Airgeadais.

5. I gcás inar gá chun gníomhaíocht a chur chun feidhme, féadfar a chumhdach le cúnamh éigeandála caiteachas arna thabhú roimh an dáta a thíolacfar an t-iarratas ar dheontas nó an iarraidh ar chúnamh don ghníomhaíocht sin, ar choinníoll nár tabhaíodh an caiteachas sin roimh an 1 Eanáir 2021.

6. Soláthrófar cúnamh éigeandála ar bhealach atá go hiomlán comhsheasmhach le acquis ábhartha an Aontais agus le hoibleagáidí idirnáisiúnta an Aontais agus na mBallstát a eascraíonn as na hionstraimí idirnáisiúnta a bhfuil siad ina bpáirtithe iontu.

7. Ar mhórfhorais phráinne a bhfuil údar cuí leo agus chun a áirithiú go mbeidh acmhainní ar fáil go tráthúil le haghaidh cúnamh éigeandála, féadfaidh an Coimisiún cinneadh maoiniúcháin, dá dtagraítear in Airteagal 110 den Rialachán Airgeadais, a ghlacadh ar leithligh le haghaidh cúnamh éigeandála trí bhíthin gníomh cur chun feidhme atá infheidhme láithreach i gcomhréir leis an nós imeachta dá dtagraítear in Airteagal 32(4). Fanfaidh gníomh den sórt sin i bhfeidhm ar feadh tréimhse nach faide ná 18 mí.

Airteagal 26

Maoiniú carnach agus maoiniú malartach

1. Gníomhaíocht ar tugadh ranníocaíocht di faoin gCiste, féadfar ranníocaíocht a thabhairt di freisin ó chlár eile de chuid an Aontais, lena n-áirítear Cistí faoi bhainistíocht roinnte, ar choinníoll nach gcumhdaítear na costais chéanna leis na ranníocaíochtaí. Beidh feidhm ag rialacha chlár ábhartha an Aontais maidir leis an ranníocaíocht chomhfhreagrach leis an ngníomhaíocht. Ní rachaidh an maoiniú carnach thar chostais incháilithe iomlána na gníomhaíochta. Féadfar an tacaíocht ó na cláir éagsúla de chuid an Aontais a ríomh ar bhonn pro rata i gcomhréir leis na doiciméid lena leagtar amach na coinníollacha tacaíochta.

2. I gcomhréir le Airteagal 73(4) de Rialachán (AE) 2021/1060, féadfaidh Ciste Forbraíochta Réigiúnaí na hEorpa nó Ciste Sóisialta na hEorpa Plus tacú le gníomhaíochtaí ar dámhadh lipéad Séala Barr Feabhais mar a shainmhínítear i bpointe (45) d’Airteagal 2 den Rialachán sin. Ionas go ndéanfar lipéad Séala Barr Feabhais a dhámhachtain orthu, comhlíonfar na gníomhaíochtaí na coinníollacha carnacha seo a leanas leis na gníomhaíochtaí: (a) rinneadh measúnú orthu i nglao ar thograí faoin Ionstraim; (b) comhlíontar leo na ceanglais íosta cháilíochta a bhaineann leis an nglao sin ar thograí; agus (c) ní féidir iad a mhaoiniú faoin nglao sin ar thograí i ngeall ar shrianta buiséadacha.







ROINN 5

Faireachán, tuairisciú agus meastóireacht







Foroinn 1

Forálacha comhchoiteanna

Airteagal 27

Faireachán agus tuairisciú

1. I gcomhréir leis na ceanglais tuairiscithe atá ar an gCoimisiún de bhun phointe (h)(iii) den chéad fhomhír d’Airteagal 41(3) den Rialachán Airgeadais, cuirfidh an Coimisiún faisnéis faoi fheidhmíocht faoi bhráid Pharlaimint na hEorpa agus na Comhairle trí úsáid a bhaint as na príomhtháscairí feidhmíochta a liostaítear in Iarscríbhinn V a ghabhann leis an Rialachán seo.

2. Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 31 chun Iarscríbhinn V a leasú chun na coigeartuithe riachtanacha a dhéanamh ar na príomhtháscairí feidhmíochta a liostaítear san Iarscríbhinn sin.

3. Leagtar amach in Iarscríbhinn VIII táscairí aschuir agus toraidh a úsáidfear le tuairisciú a dhéanamh ar dhul chun cinn na hIonstraime maidir le baint amach na gcuspóirí sonracha a leagtar amach in Airteagal 3(2). Maidir le táscairí aschuir, socrófar na bonnlínte ag nialas. Spriocanna carnacha a bheidh sna clocha míle a shocraítear do 2024 agus sna spriocanna a shocraítear do 2029.

4. Déanfaidh an Coimisiún tuarascáil freisin ar úsáid na saoráide téamaí dá dtagraítear in Airteagal 8 chun tacú le gníomhaíochtaí i dtríú tíortha nó i ndáil le tríú tíortha agus sciar den tsaoráid théamach a úsáidtear chun tacú le gníomhaíochtaí den sórt sin.

5. Leis an gcóras tuairiscithe feidhmíochta, áiritheofar go mbaileofar na sonraí is gá chun faireachán a dhéanamh ar chur chun feidhme agus ar thorthaí an chláir, go mbaileofar iad go héifeachtúil, go héifeachtach agus ar bhealach tráthúil. Chuige sin, forchuirfear ceanglais chomhréireacha tuairiscithe ar fhaighteoirí chistí an Aontais agus, i gcás inarb iomchuí, ar na Ballstáit.

6. Chun a áirithiú go ndéanfar measúnú éifeachtach ar dhul chun cinn na hIonstraime i dtreo bhaint amach a cuspóirí, tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 31 chun Iarscríbhinn VIII a leasú chun na táscairí a athbhreithniú nó a chomhlánú i gcás ina measfar gur gá, agus chun an Rialachán seo a fhorlíonadh le forálacha maidir le creat faireacháin agus meastóireachta a bhunú, lena n-áirítear maidir le faisnéis tionscadail a bheidh le cur ar fáil ag na Ballstáit. Ní bheidh feidhm ag aon leasú ar Iarscríbhinn VIII ach maidir le tionscadail a roghnófar tar éis theacht i bhfeidhm an leasaithe sin.

Airteagal 28

Meastóireacht

1. Faoin 31 Nollaig 2024, déanfaidh an Coimisiún meastóireacht mheántéarma ar an Rialachán seo. De bhreis ar an méid dá bhforáiltear in Airteagal 45(1) de Rialachán (AE) 2021/1060, déanfar measúnú sa mheastóireacht mheántéarma ar na nithe seo a leanas: (a) éifeachtacht na hIonstraime, lena n-áirítear an dul chun cinn a bheidh déanta i dtreo bhaint amach a cuspóirí, agus an fhaisnéis ábhartha uile atá ar fáil cheana á cur san áireamh, go háirithe na tuarascálacha bliantúla ar fheidhmíocht dá dtagraítear in Airteagal 29 agus na táscairí aschuir agus toraidh a leagtar amach in Iarscríbhinn VIII; (b) éifeachtúlacht úsáid na n-acmhainní arna leithdháileadh ar an ionstraim agus éifeachtúlacht na mbeart bainistíochta agus rialaithe arna gcur i bhfeidhm chun í a chur chun feidhme; (c) ábharthacht agus oiriúnacht leanúnach na mbeart cur chun feidhme a liostaítear in Iarscríbhinn II; (d) an comhordú, an comhleanúnachas agus an chomhlántacht idir na gníomhaíochtaí a dtugtar tacaíocht dóibh faoin Ionstraim agus an tacaíocht a sholáthraítear le cistí eile de chuid an Aontais; (e) breisluach Aontais na ngníomhaíochtaí a chuirtear chun feidhme faoin Ionstraim.

Cuirfear san áireamh sa mheastóireacht mheántéarma sin torthaí na meastóireachta cúlghabhálaí ar éifeachtaí na hIonstraime maidir le tacaíocht airgeadais do theorainneacha seachtracha agus do víosaí, mar chuid den Chiste Slándála Inmheánaí, do thréimhse 2014-2020.

2. De bhreis ar an méid dá bhforáiltear in Airteagal 45(2) de Rialachán (AE) 2021/1060, áireofar sa mheastóireacht chúlghabhálach na heilimintí a liostaítear i mír 1 den Airteagal seo. Thairis sin, déanfar meastóireacht ar thionchair na hIonstraime.

3. Déanfar an mheastóireacht mheántéarma agus an mheastóireacht chúlghabhálach ar bhealach tráthúil chun rannchuidiú leis an bpróiseas cinnteoireachta, lena n-áirítear, i gcás inarb iomchuí, leis an athbhreithniú ar an Rialachán seo.

4. Áiritheoidh an Coimisiún go mbeidh faisnéis sna meastóireachtaí meántéarma agus chúlghabhálacha ar fáil go poiblí, seachas i gcásanna ina bhfuil údar cuí leo, ina bhfuil srian ar an bhfaisnéis sin a scaoileadh de réir an dlí, go háirithe ar chúiseanna a bhaineann le feidhmiú nó slándáil na dteorainneacha seachtracha mar chuid den bhainistiú comhtháite teorainneacha san Eoraip, den tslándáil, ord poiblí, imscrúduithe coiriúla nó cosaint sonraí pearsanta.

5. Tabharfaidh an Coimisiún, sa mheastóireacht mheántéarma agus sa mheastóireacht chúlghabhálach uaidh, aird ar leith ar an meastóireacht ar ghníomhaíochtaí a chuirfidh tríú tíortha chun feidhme, a chuirfear chun feidhme iontu, nó a chuirfear chun feidhme i dtaca leo, i gcomhréir le hAirteagal 5 agus le hAirteagal 13(12) agus (13).







Foroinn 2

Rialacha maidir le bainistíocht roinnte

Airteagal 29

Tuarascálacha bliantúla ar fheidhmíocht

1. Faoin 15 Feabhra 2023 agus faoin 15 Feabhra gach bliain ina dhiaidh sin go 2031 agus an bhliain sin san áireamh, cuirfidh na Ballstáit tuarascáil bhliantúil ar fheidhmíocht faoi bhráid an Choimisiúin dá dtagraítear in Airteagal 41(7) de Rialachán(AE) 2021/1060.

Leis an tréimhse thuairiscithe, cumhdófar an bhliain chuntasaíochta deiridh, mar a shainmhínítear i bpointe (29) d’Airteagal 2 de Rialachán (AE) 2021/1060, roimh an mbliain a thíolacfar an tuarascáil. Leis an tuarascáil a thíolacfar faoin 15 Feabhra 2023, cumhdófar an tréimhse ón 1 Eanáir 2021.

2. Leagfar amach sna tuarascálacha bliantúla ar fheidhmíocht, go háirithe, faisnéis maidir leis na nithe a leanas: (a) an dul chun cinn maidir le cur chun feidhme chlár an Bhallstáit agus maidir le clocha míle agus spriocanna a leagtar amach ann a bhaint amach, agus na sonraí is déanaí mar a cheanglaítear faoi Airteagal 42 de Rialachán (AE) 2021/1060 á gcur san áireamh; (b) aon saincheisteanna a dhéanann difear d’fheidhmíocht chlár an Bhallstáit agus an ghníomhaíocht arna déanamh chun aghaidh a thabhairt orthu, lena n-áirítear faisnéis maidir le haon tuairim réasúnaithe arna heisiúint ag an gCoimisiún i leith imeachtaí um shárú faoi Airteagal 258 CFAE a bhaineann le cur chun feidhme na hIonstraime; (c) an chomhlántacht idir na gníomhaíochtaí a dtugtar tacaíocht dóibh faoin Ionstraim agus an tacaíocht a chuirtear ar fáil ó chistí eile de chuid an Aontais, go háirithe na gníomhaíochtaí sin a dhéantar i dtríú tíortha nó i ndáil le tríú tíortha; (d) rannchuidiú chlár na mBallstát le cur chun feidhme acquis agus pleananna gníomhaíochta ábhartha an Aontais; (e) cur chun feidhme gníomhaíochtaí cumarsáide agus infheictheachta; (f) comhlíonadh na gcoinníollacha cumasúcháin is infheidhme agus cur i bhfeidhm na gcoinníollacha sin i rith na clárthréimhse, go háirithe coinníollacha cumasúcháin a bhaineann le comhlíonadh na gceart bunúsach; (g) leibhéal an chaiteachais i gcomhréir le hAirteagal 85(2) agus (3) de Rialachán (AE) 2018/1240 atá san áireamh sna cuntais de bhun Airteagal 98 de Rialachán (AE) 2021/1060; (h) cur chun feidhme tionscadal i dtríú tír nó i dtaca le tríú tír.

Áireofar sa tuarascálacha bliantúla ar fheidhmíocht achoimre lena gcumhdófar na pointí ar fad a leagtar amach sa chéad fhomhír den mhír seo. Áiritheoidh an Coimisiún go ndéanfar na hachoimrí a chuireann na Ballstáit ar fáil a aistriú go gach teanga oifigiúil de chuid an Aontais agus go gcuirfear ar fáil go poiblí iad.

3. Féadfaidh an Coimisiún barúlacha a chur in iúl maidir leis na tuarascálacha bliantúla ar fheidhmíocht laistigh de 2 mhí ón dáta a fhaigheann sé na tuarascálacha sin. I gcás nach gcuirfidh an Coimisiún barúlacha in iúl faoin spriocdháta sin, measfar gur glacadh leis an tuarascáil.

4. Ar a shuíomh gréasáin, cuirfidh an Coimisiún na naisc chuig na suíomhanna gréasáin dá dtagraítear in Airteagal 49(1) de Rialachán (AE) 2021/1060.

5. Déanfaidh an Coimisiún, chun coinníollacha aonfhoirmeacha a áirithiú maidir leis an Airteagal seo a chur chun feidhme, gníomh cur chun feidhme a ghlacadh lena mbunófar an teimpléad don tuarascáil bhliantúil ar fheidhmíocht. Déanfar an gníomh cur chun feidhme sin a ghlacadh i gcomhréir leis an nós imeachta comhairliúcháin dá dtagraítear in Airteagal 32(2).

Airteagal 30

Faireachán agus tuairisciú faoi bhainistíocht roinnte

1. Le faireachán agus tuairisciú i gcomhréir le Teideal IV de Rialachán (AE) 2021/1060 úsáidfear, de réir mar is iomchuí, na cóid maidir leis na cineálacha idirghabhála a leagtar amach in Iarscríbhinn VI a ghabhann leis an Rialachán seo. Chun aghaidh a thabhairt ar imthosca gan choinne nó imthosca nua agus chun cur chun feidhme éifeachtach an chistithe a áirithiú, tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 31 chun Iarscríbhinn VI a leasú.

2. Úsáidfear na táscairí a leagtar amach in Iarscríbhinn VIII a ghabhann leis an Rialachán seo i gcomhréir le hAirteagal 16(1), agus Airteagail 22 agus 42 de Rialachán (AE) 2021/1060.







CAIBIDIL III

FORÁLACHA IDIRTHRÉIMHSEACHA AGUS CRÍOCHNAITHEACHA

Airteagal 31

An tarmligean a fheidhmiú

1. Is faoi réir na gcoinníollacha a leagtar síos san Airteagal seo a thugtar an chumhacht don Choimisiún chun gníomhartha tarmligthe a ghlacadh.

2. Déanfar an chumhacht chun gníomhartha tarmligthe a ghlacadh dá dtagraítear sa dara fomhír d’Airteagal 5(1), Airteagal 13(17), Airteagal 16(5), Airteagal 27(2) agus (6) agus Airteagal 30(1) a thabhairt don Choimisiún go dtí an 31 Nollaig 2027.

3. Féadfaidh Parlaimint na hEorpa nó an Chomhairle tarmligean na cumhachtaí dá dtagraítear sa dara fomhír d’Airteagail 5(1), Airteagal 13(17), Airteagal 16(5), Airteagal 27(2) agus (6) agus d’Airteagal 30(1) a chúlghairm aon tráth. Le cinneadh chun cúlghairm a dhéanamh, cuirfear deireadh le tarmligean na cumhachta atá sonraithe sa chinneadh sin. Gabhfaidh éifeacht leis an lá tar éis fhoilsiú an chinnidh in Iris Oifigiúil an Aontais Eorpaigh nó ar dháta is déanaí a shonrófar sa chinneadh. Ní dhéanfaidh sé difear do bhailíocht aon ghnímh tharmligthe atá i bhfeidhm cheana.

4. Sula nglacfaidh sé gníomh tarmligthe, rachaidh an Coimisiún i mbun comhairliúchán le saineolaithe arna n-ainmniú ag gach Ballstát i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr.

5. A luaithe a ghlacfaidh sé gníomh tarmligthe, tabharfaidh an Coimisiún fógra, an tráth céanna, do Pharlaimint na hEorpa agus don Chomhairle faoi.

6. Ní thiocfaidh gníomh tarmligthe a ghlactar de bhun na dara fomhíre d’Airteagail 5(1), Airteagal 13(17), Airteagal 16(5), Airteagal 27(2) agus (6) nó Airteagal 30(1) i bhfeidhm ach amháin mura mbeidh aon agóid curtha in iúl ag Parlaimint na hEorpa nó ag an gComhairle laistigh de thréimhse 2 mhí tar éis fógra faoin ngníomh a thabhairt do Pharlaimint na hEorpa agus don Chomhairle nó más rud é, roimh dhul in éag na tréimhse sin, go mbeidh Parlaimint na hEorpa agus an Chomhairle araon tar éis a chur in iúl don Choimisiún nach ndéanfaidh siad aon agóid. Déanfar an tréimhse sin a fhadú 2 mhí ar thionscnamh Pharlaimint na hEorpa nó na Comhairle.

Airteagal 32

Nós imeachta coiste

▼C1

1. Déanfaidh coiste (“an Coiste um na Cistí Gnóthaí Baile”) cúnamh a thabhairt don Choimisiún. Beidh an coiste sin ina choiste de réir bhrí Rialachán (AE) Uimh. 182/2011.

▼B

2. I gcás ina ndéanfar tagairt don mhír seo, beidh feidhm ag Airteagal 4 de Rialachán (AE) Uimh. 182/2011.

3. I gcás ina ndéanfar tagairt don mhír seo, beidh feidhm ag Airteagal 5 de Rialachán (AE) Uimh. 182/2011.

I gcás nach dtabharfaidh an coiste aon tuairim, ní dhéanfaidh an Coimisiún an dréachtghníomh cur chun feidhme a ghlacadh agus beidh feidhm ag an tríú fomhír d’Airteagal 5(4) de Rialachán (AE) Uimh. 182/2011.

4. I gcás ina ndéanfar tagairt don mhír seo, beidh feidhm ag Airteagal 8 de Rialachán (AE) Uimh. 182/2011, i gcomhar le hAirteagal 5 de.

Airteagal 33

Forálacha idirthréimhseacha

1. Ní dhéanfaidh an Rialachán seo difear do leanúnachas de na gníomhaíochtaí sin, ná do mhodhnú na ngníomhaíochtaí sin, arna dtionscnamh de bhun Rialachán (AE) Uimh. 515/2014, a leanfaidh d’fheidhm a bheith aige maidir leis na gníomhaíochtaí sin go dtí go gcuirfear clabhsúr orthu.

2. Speansais an chúnaimh theicniúil agus riaracháin is gá chun an t-aistriú idir an Ionstraim agus na bearta a glacadh de bhun Rialachán (AE) Uimh. 515/2014 a áirithiú, féadfar na speansais sin a chumhdach leis an imchlúdach airgeadais don Ionstraim.

3. I gcomhréir le pointe (a) den dara fomhír d’Airteagal 193(2) den Rialachán Airgeadais, agus é á chur san áireamh go mbeidh moill ar theacht i bhfeidhm an Rialacháin seo, agus chun leanúnachas a áirithiú, féadfar a mheas, ar feadh tréimhse theoranta, go mbeidh na costais arna dtabhú i ndáil le gníomhaíochtaí faoi bhainistíocht dhíreach arna dtacú faoin Rialachán seo agus ar cuireadh tús leo cheana, incháilithe don mhaoiniú amhail ón 1 Eanáir 2021, fiú má tabhaíodh na costais seo iad sular tíolacadh an t-iarratas ar dheontas nó an iarraidh ar chúnamh.

4. Féadfaidh na Ballstáit tar éis an 1 Eanáir 2021 de bheith ag tacú le tionscadal a roghnaíodh agus a tosaíodh faoi Rialachán (AE) Uimh. 515/2014, i gcomhréir le Rialachán (AE) Uimh. 514/2014, ar choinníoll go gcomhlíonfar na coinníollacha a leanas: (a) tá dhá chéim ag an tionscadal is féidir a shainaithint ó thaobh airgeadais de le rianta iniúchta ar leith; (b) is mó ná EUR 2 500 000 costas iomlán an tionscadail; (c) áireofar íocaíochtaí a dhéanfaidh an t-údarás freagrach le tairbhithe don chéad chéim den tionscadal sna hiarrataí ar íocaíocht chuig an gCoimisiún faoi Rialachán (AE) Uimh. 514/2014 agus áireofar caiteachas don dara céim den tionscadal in iarratais ar íocaíocht faoi Rialachán (AE) 2021/1060; (d) leis an dara céim den tionscadal, comhlíonfar an dlí is infheidhme agus tá sí incháilithe le haghaidh tacaíocht ón Ionstraim faoin Rialachán seo agus faoi Rialachán (AE) 2021/1060; (e) geallfaidh an Ballstát go dtabharfaidh sé an tionscadal chun críche, féachfaidh sé chuige go mbeidh sé oibríochtúil agus déanfaidh sé é a thuairisciú sa tuarascáil bhliantúil ar fheidhmíocht arna tíolacadh faoin 15 Feabhra 2024.

Beidh feidhm ag forálacha an Rialacháin seo agus ag forálacha Rialachán (AE) 2021/1060 maidir leis an dara céim de thionscadal dá dtagraítear sa chéad fhomhír den mhír seo.

Ní bheidh feidhm ag an mír seo ach amháin maidir le tionscadail a roghnaíodh faoi bhainistíocht roinnte de bhun Rialachán (AE) Uimh. 514/2014.

Airteagal 34

Teacht i bhfeidhm agus cur i bhfeidhm

Tiocfaidh an Rialachán seo i bhfeidhm ar lá a fhoilsithe in Iris Oifigiúil an Aontais Eorpaigh.

Beidh feidhm aige ón 1 Eanáir 2021.

Beidh an Rialachán seo ina cheangal go huile agus go hiomlán agus beidh sé infheidhme go díreach sna Ballstáit i gcomhréir leis na Conarthaí.









IARSCRÍBHINN I

Critéir maidir le leithdháileadh cistithe ar chláir na mballstát

1. Déanfar na hacmhainní buiséadacha atá ar fail faoi Airteagal 10 a roinnt ar na Ballstáit mar a leanas:

(a) gheobhaidh gach Ballstát méid seasta EUR 8 000 000 i bpraghsanna reatha ón Ionstraim ag tús na clárthréimhse amháin, cé is moite den Chipir, de Mhálta agus den Ghréig a gheobhaidh méid seasta EUR 28 000 000 i bpraghsanna reatha;

(b) méid EUR 200 568 000 don Scéim Idirthurais Speisialta dá dtagraítear in Airteagal 17 a leithdháilfear ar an Liotuáin ag tús na clárthréimhse amháin; agus

(c) leithdháilfear na hacmhainní buiséadacha atá fágtha dá dtagraítear in Airteagal 10 bunaithe ar na critéir seo a leanas: (i) 30 % i gcomhair teorainneacha seachtracha talún; (ii) 35 % i gcomhair teorainneacha seachtracha muirí; (iii) 20 % i gcomhair aerfort; (iv) 15 % i gcomhair oifigí consalacha.

2. Déanfar na hacmhainní buiséadacha atá ar fáil faoi phointe (c)(i) agus (ii) de mhír 1 maidir le teorainneacha seachtracha talún agus teorainneacha seachtracha muirí a roinnt ar na Ballstáit mar a leanas:

(a) 70 % i gcomhair fad ualaithe a dteorainneacha seachtracha talún agus a dteorainneacha seachtracha muirí; agus

(b) 30 % don ualach oibre ag a dteorainneacha seachtracha talún agus a dteorainneacha seachtracha muirí, mar a chinnfear i gcomhréir le pointe (a) de mhír 6.

Déanfar an fad ualaithe dá dtagraítear i bpointe (a) den chéad fhomhír den mhír seo a shuíomh trí fhachtóirí ualaithe dá dtagraítear i mír 10 a chur i bhfeidhm i gcás gach cuid shonrach den teorainn sheachtrach.

3. Déanfar na hacmhainní buiséadacha atá ar fáil faoi phointe (c)(iii) de mhír 1 maidir le haerfoirt a roinnt ar na Ballstáit i gcomhréir leis an ualach oibre atá ag a n-aerfoirt, mar a chinnfear i gcomhréir le pointe (b) de mhír 6.

4. Déanfar na hacmhainní buiséadacha atá ar fáil faoi phointe (c)(iv) de mhír 1 maidir le hoifigí consalacha a roinnt ar na Ballstáit mar a leanas:

(a) 50 % do líon oifigí consalacha na mBallstát, gan consalachtaí oinigh a áireamh, sna tíortha a liostaítear in Iarscríbhinn I a ghabhann le Rialachán (AE) 2018/1806 ó Pharlaimint na hEorpa agus ón gComhairle ( 3 ), agus

(b) 50 % don ualach oibre a bhaineann le beartas víosaí a bhainistiú ag oifigí consalacha na mBallstát sna tíortha a liostaítear in Iarscríbhinn I a ghabhann le Rialachán (AE) 2018/1806, mar a chinnfear i gcomhréir le pointe (c) de mhír 6 den Iarscríbhinn seo.

5. Chun críche acmhainní faoi phointe (c)(ii) de mhír 1 den Iarscríbhinn seo a leithdháileadh, ciallóidh “teorainneacha seachtracha muirí” teorainn fhorimeallach na farraige is teorann do na Ballstáit mar a shainítear i gcomhréir le hAirteagail 4 go 16 de Choinbhinsiún na Náisiún Aontaithe maidir le Dlí na Farraige. Mar sin féin, cuirfear san áireamh, leis an sainmhíniú ar “theorainneacha seachtracha muirí”, cásanna ina ndearnadh oibríochtaí fadtréimhseacha ar bhonn rialta lasmuigh de theorainn fhorimeallach na farraige is teorann do na Ballstáit i limistéir ina bhfuil bagairt ard chun inimirce neamhdhlíthiúil nó teacht isteach neamhdhleathach a chosc. Ar an gcaoi sin, déanfar an sainmhíniú ar “theorainneacha seachtracha muirí” a chinneadh trí na sonraí oibríochtúla a chuir na Ballstáit lena mbaineann ar fáil le dhá bhliain anuas agus a ndearna an Ghníomhaireacht Eorpach um an nGarda Teorann agus Cósta a mheas chun críocha na tuarascála dá dtagraítear i mír 9 den Iarscríbhinn seo, a chur san áireamh. Bainfear úsáid go heisiach as an sainmhíniú sin chun críocha an Rialacháin seo.

6. Chun críocha an leithdháilte tosaigh den chistiúchán, beidh an measúnú ar an ualach oibre bunaithe ar na meánfhigiúirí is déanaí atá ar fáil lena gcumhdaítear na blianta 2017, 2018 agus 2019. Chun críocha an athbhreithnithe meántéarma, bunófar an measúnú ar an ualach oibre ar na meánfhigiúirí is déanaí atá ar fáil lena gcumhdaítear na blianta 2021, 2022 agus 2023. Beidh an measúnú ar an ualach oibre bunaithe ar na fachtóirí seo a leanas:

(a) ag teorainneacha seachtracha talún agus teorainneacha seachtracha muirí: (i) 70 % do líon trasnuithe na dteorainneacha seachtracha ag pointí trasnaithe teorann; (ii) 30 % don líon náisiúnach tríú tír a ndiúltaítear cead isteach dóibh ag na teorainneacha seachtracha;

(b) ag aerfoirt: (i) 70 % do líon trasnuithe na dteorainneacha seachtracha ag pointí trasnaithe teorann údaraithe; (ii) 30 % don líon náisiúnach tríú tír a ndiúltaítear cead isteach dóibh ag na teorainneacha seachtracha;

(c) ag oifigí consalacha: (i) líon na n-iarratas ar víosa le haghaidh gearrfhanachtaí nó idirthurais aerfoirt.

7. Déanfar na figiúirí tagartha don líon oifigí consalacha dá dtagraítear i bpointe (a) de mhír 4 a ríomh ar bhonn na faisnéise ar tugadh fógra don Choimisiún fúithi i gcomhréir le hAirteagal 40(4) de Rialachán (CE) Uimh. 810/2009 ó Pharlaimint na hEorpa agus ón gComhairle ( 4 ).

I gcás nach gcuirfidh na Ballstáit na staitisticí lena mbaineann ar fáil, bainfear úsáid as na sonraí is déanaí atá ar fáil i leith na mBallstát sin. I gcás nach mbeidh aon sonraí ar fáil i leith Ballstáit, is é nialas an figiúr tagartha a bheidh ann.

8. Is é a bheidh sna figiúirí tagartha don ualach oibre dá dtagraítear:

(a) i bpointí (a)(i) agus (b)(i) de mhír 6, beidh na staitisticí is déanaí a sholáthróidh na Ballstáit i gcomhréir le dlí an Aontais;

(b) i bpointe (a)(ii) agus (b)(ii) de mhír 6 na staitisticí is déanaí a bheidh curtha ar fáil ag an gCoimisiún (Eurostat) ar bhonn na sonraí a sholáthróidh na Ballstáit i gcomhréir le dlí an Aontais;

(c) i bpointe (c) de mhír 6 na staitisticí is déanaí dá dtagraítear in Airteagal 46 de Rialachán (CE) Uimh. 810/2009.

I gcás nach gcuirfidh na Ballstáit na staitisticí lena mbaineann ar fáil, bainfear úsáid as na sonraí is déanaí atá ar fáil i leith na mBallstát sin. I gcás nach mbeidh aon sonraí ar fáil i leith Ballstáit, is é nialas an figiúr tagartha a bheidh ann.

9. Soláthróidh an Ghníomhaireacht Eorpach um an nGarda Teorann agus Cósta tuarascáil don Choimisiún ar acmhainní atá miondealaithe de réir teorainneacha seachtracha talún, teorainneacha seachtracha muirí agus aerfoirt, dá dtagraítear i bpointe (c) de mhír 1. Féadfar codanna den tuarascáil sin a aicmiú i gcás inarb iomchuí, i gcomhréir le hAirteagal 92 de Rialachán (AE) 2019/1896. Tar éis di dul i gcomhairle leis an gCoimisiún, cuirfidh an Ghníomhaireacht Eorpach um an nGarda Teorann agus Cósta leagan neamhaicmithe den tuarascáil ar fáil go poiblí.

10. Chun críocha an leithdháilte tosaigh, déanfar a shainaithint leis an tuarascáil dá dtagraítear i mír 9 den Iarscríbhinn seo an meánleibhéal tionchair i gcás gach cuid den teorainn bunaithe ar na meánfhigiúirí is déanaí lena gcumhdaítear na blianta 2017, 2018 agus 2019. Chun críocha an athbhreithnithe meántéarma, déanfar a shainaithint leis an tuarascáil dá dtagraítear i mír 9 den Iarscríbhinn seo an meánleibhéal tionchair i gcás gach cuid den teorainn bunaithe ar na meánfhigiúirí is déanaí lena gcumhdaítear na blianta 2021, 2022 agus 2023. Cinnfear léi na fachtóirí ualaithe sonracha seo a leanas in aghaidh na coda trí na leibhéil tionchair a cinneadh i gcomhréir le hAirteagal 34(1) agus (2) de Rialachán (AE) 2019/1896 a chur i bhfeidhm:

(a) fachtóir 1 maidir le leibhéal tionchair íseal;

(b) fachtóir 3 maidir le meánleibhéal tionchair;

(c) fachtóir 5 maidir le leibhéal tionchair ard agus criticiúil.









IARSCRÍBHINN II

Bearta cur chun feidhme

1. Leis an Ionstraim, rannchuideofar leis an gcuspóir sonrach a leagtar amach i bpointe (a) d’Airteagal 3(2) trí dhíriú ar na bearta cur chun feidhme seo a leanas:

(a) feabhas a chur ar an rialú teorann i gcomhréir le pointe (a) d’Airteagal 3(1) de Rialachán (AE) 2019/1896 trí: (i) treisiú a dhéanamh ar na hacmhainneachtaí chun seiceálacha agus faireachas a dhéanamh ag na teorainneacha seachtracha, lena n-áirítear bearta chun trasnuithe dlisteanacha ag teorainneacha a éascú agus, i gcás inarb iomchuí bearta a bhaineann leis na hábhair seo a leanas: — coireacht trasteorann ag na teorainneacha seachtracha, go háirithe smuigleáil imirceach, gáinneáil ar dhaoine agus an sceimhlitheoireacht, a chosc agus a bhrath; — leibhéil imirce atá ard go leanúnach a bhainistiú ag teorainneacha seachtracha, lena n-áirítear trí threisiú teicniúil agus, oibríochtúil agus trí shásraí agus nósanna imeachta chun daoine leochaileacha agus mionaoisigh neamhthionlactha a shainaithint, agus chun daoine a bhfuil cosaint idirnáisiúnta de dhíth orthu a shainaithint nó ar mian leo iarratas a dhéanamh ar chosaint idirnáisiúnta, faisnéis a chur ar fáil do na daoine sin, agus na daoine sin a tharchur; (ii) bearta oibríochtúla agus teicniúla a chur chun feidhme i limistéar Schengen a bhfuil baint acu le rialú teorann agus, san am céanna, saorghluaiseacht daoine laistigh den Aontas a choimirciú; (iii) anailís a dhéanamh ar na rioscaí atá ann don tslándáil inmheánach agus anailís ar aon bhagairtí a d’fhéadfadh difear a dhéanamh d’fheidhmiú nó do shlándáil na dteorainneacha seachtracha;

(b) forbairt a dhéanamh ar an gGarda Teorann agus Cósta Eorpach trí thacaíocht a sholáthar do na húdaráis náisiúnta atá freagrach as bainistiú teorainneacha bearta a dhéanamh a bhaineann le forbairt cumais agus fothú acmhainneachtaí comhchoiteanna, soláthar comhpháirteach a dhéanamh, caighdeáin chomhcoiteanna a bhunú, agus aon bhearta eile chun an comhar agus an comhordú idir na Ballstáit agus an Ghníomhaireacht Eorpach um an nGarda Teorann agus Cósta a chuíchóiriú;

(c) comhar idirghníomhaireachta a fheabhsú ar an leibhéal náisiúnta i measc na n-údarás náisiúnta atá freagrach as rialú teorann nó as cúraimí eile a dhéantar ag na teorainneacha, agus comhar a fheabhsú ar leibhéal an Aontais idir na Ballstáit, nó idir na Ballstáit, ar thaobh amháin, agus comhlachtaí, oifigí agus ghníomhaireachtaí ábhartha an Aontais nó tríú tíortha, ar an taobh eile;

(d) cur i bhfeidhm acquis an Aontais maidir le teorainneacha seachtracha a áirithiú, lena n-áirítear trí chur chun feidhme moltaí ó shásraí rialaithe cáilíochta amhail sásra meastóireachta Schengen i gcomhréir le Rialachán (AE) Uimh. 1053/2013, measúnuithe leochaileachta i gcomhréir le Rialachán (AE) 2019/1896 agus sásraí rialaithe cáilíochta náisiúnta;

(e) córais mhórscála TF a bhunú, a oibriú agus a chothabháil de bhun dhlí an Aontais i réimse an bhainistithe teorainneacha, go háirithe SIS, ETIAS, an EES, agus Eurodac chun críocha bainistithe teorainneacha, lena n-áirítear idir-inoibritheacht na gcóras mórscála TF sin agus a mbonneagar cumarsáide, agus gníomhaíochtaí chun cur le cáilíocht sonraí agus soláthar faisnéise;

(f) acmhainneacht a mhéadú chun cúnamh a thabhairt do dhaoine atá i gcruachás ar muir agus tacú le hoibríochtaí cuardaigh agus tarrthála i gcásanna a d’fhéadfadh teacht chun cinn le linn oibríocht faireachais teorann ar muir;

(g) tacú le hoibríochtaí cuardaigh agus tarrthála i gcomhthéacs faireachas teorann a dhéanamh ar muir.

2. Leis an Ionstraim, rannchuideofar leis an gcuspóir sonrach a leagtar amach i bpointe (b) d’Airteagal 3(2) trí dhíriú ar na bearta cur chun feidhme seo a leanas:

(a) seirbhísí éifeachtúla soláimhsithe a sholáthar d’iarratasóirí ar víosa agus, ag an am céanna, slándáil agus sláine an chur chuige maidir le víosaí a chothabháil, agus dínit an duine agus sláine an iarratasóra agus sealbhóirí víosa a urramú go hiomlán i gcomhréir le hAirteagal 7(2) de Rialachán (CE) Uimh. 767/2008;

(b) tacú leis na Ballstáit i dtaca le víosaí a eisiúint, lena n-áirítear víosaí le bailíocht chríochach theoranta, dá dtagraítear in Airteagal 25 de Rialachán (CE) Uimh. 810/2009, a eisítear ar chúiseanna daonchairdiúla, ar chúiseanna leasa náisiúnta, nó de bharr oibleagáidí idirnáisiúnta;

(c) cur i bhfeidhm aonfhoirmeach acquis an Aontais maidir le víosaí a áirithiú, lena n-áirítear forbairt bhreise agus nuachóiriú an chomhbheartais maidir le víosaí;

(d) foirmeacha difriúla comhair idir na Ballstáit a fhorbairt i dtaca le próiseáil víosaí;

(e) córais mhórscála TF a bhunú, a oibriú agus a chothabháil de bhun dhlí an Aontais i réimse an bhainistithe teorainneacha, go háirithe VIS, lena n-áirítear idir-inoibritheacht chórais mhórscála TF sin agus a mbonneagar cumarsáide, agus gníomhaíochtaí chun cur le cáilíocht sonraí agus soláthar faisnéise.









IARSCRÍBHINN III

Raon feidhme na tacaíochta

1. Faoin gcuspóir sonrach a leagtar amach i bpointe (a) d’Airteagal 3(2), tabharfar tacaíocht, leis an Ionstraim, go háirithe do na nithe seo a leanas:

(a) bonneagar, foirgnimh agus córais agus seirbhísí atá ag teastáil ag pointí trasnaithe teorann agus le haghaidh faireachas teorann idir pointí trasnaithe teorann;

(b) trealamh oibriúcháin, lena n-áirítear modhanna iompair agus córais TFC is gá le haghaidh rialú teorann éifeachtach slán ag pointí trasnaithe teorann agus le haghaidh faireachas ar theorainneacha, i gcomhréir leis na caighdeáin arna mbunú ag an nGníomhaireacht Eorpach um an nGarda Teorann agus Cósta, i gcás inarb ann do na caighdeáin sin;

(c) oiliúint i réimse an bhainistithe chomhtháite teorainneacha san Eoraip nó cuidiú lena fhorbairt, agus riachtanais oibríochtúla agus anailís riosca á gcur san áireamh, lena n-áirítear dúshláin arna sainaithint sna moltaí dá dtagraítear in Airteagal 13(7), agus i gcomhréir iomlán le cearta bunúsacha;

(d) oifigigh idirchaidrimh inimirce a imscaradh go comhpháirteach chuig thríú tíortha i gcomhréir le Rialachán (AE) 2019/1240 ó Pharlaimint na hEorpa agus ón gComhairle ( 5 ) agus gardaí teorann agus saineolaithe ábhartha eile a thabhairt ar iasacht do na Ballstáit nó ó Bhallstát do thríú tír, an comhar idir líonraí saineolaithe nó oifigigh idirchaidrimh agus a n-acmhainneacht oibríochtúil a threisiú, agus dea-chleachtais a mhalartú agus dlús a chur le hacmhainn líonraí Eorpacha beartais an Aontais a mheasúnú, a chur chun cinn agus a fhorbairt agus tacaíocht a thabhairt dóibh;

(e) dea-chleachtais agus saineolas, staidéir, treoirthionscadail agus gníomhaíochtaí ábhartha eile a mhalartú arb aidhm dóibh an bainistiú comhtháite teorainneacha san Eoraip a chur chun feidhme nó a fhorbairt, lena n-áirítear bearta arb aidhm dóibh an Garda Teorann agus Cósta Eorpach a fhorbairt, amhail acmhainneachtaí comhchoiteanna a fhothú, soláthar comhpháirteach a dhéanamh, caighdeáin chomhcoiteanna a bhunú agus aon bhearta eile chun an comhar agus an comhordú idir na Ballstáit agus an Ghníomhaireacht Eorpach um an nGarda Teorann agus Cósta a chuíchóiriú, agus bearta a bhaineann le tarchur daoine leochaileacha a bhfuil cúnamh de dhíth orthu agus daoine a bhfuil cosaint idirnáisiúnta de dhíth orthu, nó ar mian leo iarratas a dhéanamh ar chosaint idirnáisiúnta;

(f) gníomhaíochtaí lena ndéantar forbairt ar mhodhanna nuálacha nó teicneolaíochtaí nua a d’fhéadfaí a aistriú go Ballstáit eile a imscaradh, go háirithe trí thorthaí tionscadal taighde slándála a imscaradh, i gcás ina gcinnfidh an Ghníomhaireacht Eorpach um an nGarda Teorann agus Cósta, ag gníomhú dó faoi Airteagal 66 de Rialachán (AE) 2019/1896, go rannchuidíonn an t-imscaradh sin le cumas oibríochtúil an Gharda Eorpaigh Teorann agus Cósta a fhorbairt;

(g) gníomhaíochtaí ullmhúcháin, faireacháin, riaracháin agus teicniúla, atá riachtanach chun na beartais um theorainneacha seachtracha a chur chun feidhme, lena n-áirítear rialachas limistéar Schengen a neartú trí fhorbairt agus cur chun feidhme a dhéanamh ar an sásra meastóireachta, arna bhunú le Rialachán (AE) Uimh. 1053/2013 chun cur i bhfeidhm acquis Schengen agus Rialachán (AE) 2016/399 a fhíorú, lena n-áirítear caiteachas misean do shaineolaithe de chuid an Choimisiúin agus na mBallstát atá rannpháirteach i gcuairteanna ar láithreáin agus bearta chun moltaí a eisíodh de thoradh measúnuithe íogaireachta a rinne an Ghníomhaireacht Eorpach um an nGarda Teorann agus Cósta i gcomhréir le Rialachán (AE) 2019/1896;

(h) gníomhaíochtaí chun cur le cáilíocht sonraí arna stóráil i gcórais TFC agus chun feabhas a chur ar fheidhmiú na gceart atá ag ábhar sonraí chun faisnéis a fháil, chun a shonraí pearsanta nó a sonraí pearsanta a rochtain, a cheartú agus a scriosadh agus chun srian a chur le próiseáil na sonraí sin;

(i) sainaithint, méarlorgaireacht, clárú, seiceálacha slándála, faisnéisiú, soláthar faisnéise, scagthástáil liachta agus íogaireachta agus, i gcás inar gá, cúram leighis agus náisiúnaithe ó thríú tíortha a tharchur chuig an nós imeachta iomchuí ag na teorainneacha seachtracha;

(j) gníomhaíochtaí arb aidhm dóibh cur le feasacht maidir le beartais teorainneacha seachtracha i measc geallsealbhóirí agus an phobail i gcoitinne, lena n-áirítear cumarsáid chorparáideach maidir le tosaíochtaí polaitiúla an Aontais;

(k) na huirlisí, modhanna agus táscairí staidrimh lena n-urramaítear prionsabal an neamh-idirdhealaithe a fhorbairt;

(l) tacaíocht oibriúcháin le haghaidh bainistiú comhtháite teorainneacha san Eoraip.

2. Faoin gcuspóir sonrach a leagtar amach i bpointe (b) d’Airteagal 3(2) tabharfar tacaíocht, leis an Ionstraim, do na nithe seo a leanas go háirithe:

(a) bonneagar agus foirgnimh atá ag teastáil chun iarratais ar víosa a phróiseáil agus don chomhar consalach, lena n-áirítear bearta slándála, chomh maith le gníomhaíochtaí eile atá dírithe ar fheabhas a chur ar cháilíocht na seirbhíse d’iarratasóirí ar víosa;

(b) trealamh oibriúcháin agus córais TFC atá ag teastáil chun iarratais ar víosaí a phróiseáil agus comhar consalach;

(c) oiliúint a chur ar bhaill foirne consalaí agus foirne eile lena rannchuidítear leis an gcomhbheartas víosaí agus leis an gcomhar consalach;

(d) dea-chleachtais agus saineolaithe a mhalartú, lena n-áirítear saineolaithe a thabhairt ar iasacht, mar aon le dlús a chur le hacmhainneacht líonraí Eorpacha beartais agus cuspóirí an Aontais a mheasúnú, a chur chun cinn agus tacú leo, agus iad a fhorbairt tuilleadh;

(e) staidéir, treoirthionscadail agus gníomhaíochtaí ábhartha eile, amhail gníomhaíochtaí arb aidhm dóibh eolas a fheabhsú trí bhíthin anailísí, faireacháin agus meastóireachta;

(f) gníomhaíochtaí lena ndéantar forbairt ar mhodhanna nuálacha nó teicneolaíochtaí nua a d’fhéadfaí a aistriú go Ballstáit eile a imscaradh, go háirithe tionscadail arb aidhm dóibh torthaí tionscadal taighde slándála atá cistithe ag an Aontas a thástáil agus a bhailíochtú;

(g) gníomhaíochtaí ullmhúcháin, faireacháin, riaracháin agus teicniúla, lena n-áirítear rialachas limistéar Schengen a neartú trí fhorbairt agus cur chun feidhme a dhéanamh ar an sásra meastóireachta arna bhunú le Rialachán (AE) Uimh. 1053/2013 chun cur i bhfeidhm acquis Schengen a fhíorú, lena n-áirítear caiteachas misean do shaineolaithe de chuid an Choimisiúin agus na mBallstát atá rannpháirteach i gcuairteanna ar láithreáin;

(h) gníomhaíochtaí chun feasacht a mhúscailt i measc geallsealbhóirí agus an phobail i gcoitinne maidir le beartais víosaí, lena n-áirítear cumarsáid chorparáideach maidir le tosaíochtaí polaitiúla an Aontais;

(i) uirlisí, modhanna agus táscairí staidrimh a fhorbairt, lena n-urramaítear prionsabal an neamh-idirdhealaithe;

(j) tacaíocht oibriúcháin chun an comhbheartas víosaí a chur chun feidhme;

(k) tacú leis na Ballstáit i dtaca le víosaí a eisiúint, lena n-áirítear víosaí le bailíocht chríochach theoranta, dá dtagraítear in Airteagal 25 de Rialachán (CE) Uimh. 810/2009, a eisítear ar chúiseanna daonchairdiúla, ar chúiseanna leasa náisiúnta, nó de bharr oibleagáidí idirnáisiúnta.

3. Faoin gcuspóir beartais a leagtar amach in Airteagal 3(1), leis an Ionstraim, tacófar leis na nithe seo a leanas go háirithe:

(a) bonneagair agus foirgnimh atá ag teastáil chun córais mhórscála TF agus comhchodanna bonneagair cumarsáide atá bainteach leo a óstáil;

(b) trealamh agus córais chumarsáide atá ag teastáil chun dea-fheidhmiú córas mórscála TF a áirithiú;

(c) gníomhaíochtaí oiliúna agus cumarsáide i dtaca le córais mhórscála TF;

(d) córais mhórscála TF a fhorbairt agus a uasghrádú;

(e) staidéir, treoirthionscadail agus gníomhaíochtaí ábhartha eile a bhaineann le córais mhórscála TF lena n-áirítear a n-idir-inoibritheacht a chur chun feidhme;

(f) gníomhaíochtaí lena ndéantar forbairt ar mhodhanna nuálacha nó teicneolaíochtaí nua a d’fhéadfaí a aistriú go Ballstáit eile a imscaradh, go háirithe tionscadail arb aidhm dóibh torthaí tionscadal taighde slándála atá cistithe ag an Aontas a thástáil agus a bhailíochtú;

(g) na huirlisí, modhanna agus táscairí staidrimh a fhorbairt do chórais mhórscála TF i réimse an bheartais víosaí agus teorainneacha, lena n-uarramaítear prionsabal an neamh-idirdhealaithe á urramú;

(h) gníomhaíochtaí chun cur le cáilíocht sonraí arna stóráil i gcórais TFC agus chun feabhas a chur ar fheidhmiú na gceart atá ag ábhair sonraí chun faisnéis a fháil, a shonraí nó a sonraí pearsanta a rochtain, a cheartú nó a scriosadh, agus chun srian a chur le próiseáil na sonraí sin;

(i) tacaíocht oibriúcháin chun córais mhórscála TF a chur chun feidhme.









IARSCRÍBHINN IV

Gníomhaíochtaí atá incháilithe le haghaidh rátaí cómhaoinithe níos airde i gcomhréir le hairteagal 12(3) agus airteagal 13(17)

(1) Trealamh oibriúcháin a cheannach trí bhíthin scéimeanna comhpháirteacha soláthair i gcomhar leis an nGníomhaireacht Eorpach um an nGarda Teorann agus Cósta, a bheidh le cur ar fáil don Ghníomhaireacht Eorpach um an nGarda Teorann agus Cósta le haghaidh a gníomhaíochtaí oibríochtúla i gcomhréir le hAirteagal 64(14) de Rialachán (AE) 2019/1896;

(2) Bearta lena dtacaítear le comhar idirghníomhaireachta idir Ballstát agus tríú tír comharsanachta a bhfuil comhtheorainn talún nó mhuirí ag an Aontas léi;

(3) Forbairt a dhéanamh ar an nGníomhaireacht Eorpach um an nGarda Teorann agus Cósta trí thacaíocht a sholáthar do na húdaráis náisiúnta atá freagrach as bainistiú teorainneacha bearta a dhéanamh a bhaineann le forbairt acmhainneachta agus acmhainneachtaí comhchoiteanna a fhothú, soláthar comhpháirteach a dhéanamh, caighdeáin chomhcoiteanna a bhunú, agus aon bhearta eile chun an comhar agus an comhordú idir na Ballstáit agus an Ghníomhaireacht Eorpach um an nGarda Teorann agus Cósta a chuíchóiriú, mar a shonraítear i bpointe (b) de mhír 1 d’Iarscríbhinn II;

(4) Oifigigh idirchaidrimh dá dtagraítear in Iarscríbhinn III a imscaradh go comhpháirteach;

(5) Bearta faoi chuimsiú an rialaithe teorann lena ndéantar íospartaigh na gáinneála ar dhaoine a shainaithint ar bhealach níos fearr agus tacú leo láithreach, chomh maith le sásraí tarchuir leordhóthanacha a fhorbairt agus tacú leo i gcás na spriocghrúpaí sin, agus bearta faoi chuimsiú an rialaithe teorann lena ndéantar comhar trasteorann a fheabhsú maidir le lucht gáinneála a bhrath;

(6) Forbairt a dhéanamh ar chórais chomhtháite chun leanaí a chosaint ag na teorainneacha seachtracha, lena n-áirítear trí oiliúint leordhóthanach a chur ar fhoirne agus trí mhalartú dea-chleachtas i measc na mBallstát agus leis an nGníomhaireacht Eorpach um an nGarda Teorann agus Cósta;

(7) Bearta lena ndéanfar modheolaíochtaí nó teicneolaíochtaí nua a imscaradh, a aistriú, a thástáil agus a bhailíochtú, lena n-áirítear treoirthionscadail agus bearta leantacha ar thionscadail taighde atá cistithe ag an Aontas, dá dtagraítear in Iarscríbhinn III, agus bearta chun cur le cáilíocht na sonraí atá stóráilte i gcórais TFC i réimse an bheartais víosaí agus na dteorainneacha, agus chun feabhas a chur ar fheidhmiú na gceart atá ag ábhar sonraí chun faisnéis a fháil, a shonraí pearsanta nó a sonraí pearsanta a rochtain, a cheartú nó a scriosadh, agus chun srian a chur le próiseáil na sonraí sin, i gcomhthéacs gníomhaíochtaí a thagann faoi raon feidhme na hIonstraime seo;

(8) Bearta lena spriocdhírítear ar dhaoine leochaileacha a shainaithint agus ar tharchur chuig na seirbhísí cosanta agus ar chúnamh a thabhairt dóibh;

(9) Bearta lena ndéanfar limistéir ina mbeidh teophointí a bhunú agus a bhainistiú sna Ballstáit a bhfuil brú díréireach imirce orthu nó a d’fhéadfadh a bheith orthu;

(10) Tuilleadh forbartha a dhéanamh ar fhoirmeacha comhair difriúla idir na Ballstáit i dtaca le próiseáil víosaí, mar a shonraítear i bpointe (d) de mhír 2 d’Iarscríbhinn II;

(11) Láithreacht chonsalach nó ionadaíocht na mBallstát a mhéadú i dtríú tíortha a bhfuil ar a náisiúnaigh víosaí a bheith acu agus iad ag trasnú na teorainneacha eachtracha de réir bhrí Rialachán (AE) 2018/1806, go háirithe i dtriú tíortha nach bhfuil láithreacht ag aon Bhallstát iontu faoi láthair;

(12) Bearta darb aidhm idir-inoibritheacht chórais TFC a fheabhsú.









IARSCRÍBHINN V

Croítháscairí feidhmíochta dá dtagraítear in airteagal 27(1)

Cuspóir sonrach a leagtar amach i bpointe (a) d’Airteagal 3(2):

1. An líon ítimí trealaimh atá cláraithe sa chomhthiomsú de threalamh teicniúil den Ghníomhaireacht Eorpach um an nGarda Teorann agus Cósta.

2. An líon ítimí trealaimh a chuirtear ar fáil don Ghníomhaireacht Eorpach um an nGarda Teorann agus Cósta.

3. Líon na gcineálacha comhair idir na húdaráis náisiúnta agus lárionaid comhordúcháin náisiúnta EUROSUR a tionscnaíodh/a feabhsaíodh.

4. Líon na dtrasnuithe teorann trí chórais rialaithe uathoibrithe teorann agus trí ríomhgheataí;

5. Líon na moltaí de thoradh mheastóireachtaí Schengen agus de thoradh measúnuithe leochaileachta i réimse an bhainistithe teorainneacha ar tugadh aghaidh orthu.

6. Líon na rannpháirtithe a thuairiscíonn 3 mhí tar éis na gníomhaíochta oiliúna go bhfuil siad ag baint úsáid as na scileanna agus na hinniúlachtaí a sealbhaíodh le linn na gníomhaíochta oiliúna.

7. Líon na ndaoine a bhfuil iarratas déanta acu ar chosaint idirnáisiúnta ag pointí trasnaithe teorann.

8. Líon na ndaoine ar dhiúltaigh na húdaráis teorann cead isteach dóibh.

Cuspóir sonrach a leagtar amach i bpointe (b) d’Airteagal 3(2)

1. Líon na gconsalachtaí nua/uasghrádaithe lasmuigh de limistéar Schengen:

1.1. díobh sin, líon na gconsalachtaí ar a ndearnadh uasghrádú chun cur le soláimhsitheacht d’iarratasóirí ar víosa.

2. Líon na moltaí de thoradh mheastóireachtaí Schengen i réimse an chomhbheartais víosaí ar tugadh aghaidh orthu.

3. Líon na n-iarratas ar víosa trí mhodhanna digiteacha.

4. Líon na gcineálacha comhair a tionscnaíodh/a feabhsaíodh ina ndearnadh comhar a bhunú i measc na mBallstát i dtaca le próiseáil víosaí.

5. Líon na rannpháirtithe a thuairiscíonn 3 mhí tar éis gníomhaíochta oiliúna go bhfuil siad ag baint úsáid as na scileanna agus na hinniúlachtaí a sealbhaíodh le linn na gníomhaíochta oiliúna sin.









IARSCRÍBHINN VI

CINEÁLACHA IDIRGHABHÁLA







TÁBLA 1: CÓID DO DHIMINSEAN AN RÉIMSE IDIRGHABHÁLA I. Bainistiú comhtháite teorainneacha san Eoraip 001 Seiceálacha teorann 002 Faireachas teorann – trealamh aeir 003 Faireachas teorann – trealamh talún 004 Faireachas teorann – trealamh muirí 005 Faireachas teorann – córais faireachais teorann uathoibríocha 006 Faireachas teorann – bearta eile 007 Bearta oibríochtúla agus teicniúla i limistéar Schengen a bhfuil baint acu le rialú teorann 008 Comhfheasacht staide agus malartú faisnéise 009 Anailís riosca 010 Sonraí agus faisnéis a phróiseáil 011 Teophointí 012 Bearta a bhaineann le daoine leochaileacha a shainaithint agus a tharchur 013 Bearta a bhaineann le daoine a shainaithint agus a tharchur, a bhfuil cosaint idirnáisiúnta de dhíth orthu, nó ar mian leo iarratas a dhéanamh ar chosaint idirnáisiúnta 014 An Garda Eorpach Teorann agus Cósta a fhorbairt 015 Comhar idirghníomhaireachta – ar an leibhéal náisiúnta 016 Comhar idirghníomhaireachta – ar leibhéal an Aontais 017 Comhar idirghníomhaireachta – le tríú tíortha 018 Oifigigh idirchaidrimh a imscaradh go comhpháirteach 019 Córais mhórscála TF – Eurodac chun críoch bainistithe teorainneacha 020 Córais mhórscála TF – Córais dul Isteach/Imeachta (EES) 021 Córais mhórscála TF – an Córas Eorpach um Fhaisnéis agus Údarú Taistil (ETIAS) – eile 022 Córais mhórscála TF – an Córas Eorpach um Fhaisnéis agus Údarú Taistil (ETIAS) – – Airteagal 85(2) de Rialachán (AE) 2018/1240 023 Córais TF ar mhórscála – an Córas Eorpach um Fhaisnéis agus Údarú Taistil (ETIAS) – Airteagal 85(3) de Rialachán (AE) 2018/1240 024 Córais mhórscála TF – Córas Faisnéise Schengen (SIS) 025 Córais mhórscála TF – Idir-inoibritheacht 026 Tacaíocht oibriúcháin – bainistiú comhtháite teorainneacha 027 Tacaíocht oibriúcháin – córais mhórscála TF chun críoch bainistithe teorainneacha 028 Tacaíocht oibriúcháin – Scéim Idirthurais Speisialta 029 Cáilíocht sonraí agus an ceart atá ag ábhair sonraí chun faisnéis a fháil agus chun a shonraí pearsanta nó a sonraí pearsanta a rochtain, a cheartú agus a scriosadh agus chun srian a chur le próiseáil na sonraí sin II. Comhbheartas víosaí 001 Feabhas a chur ar phróiseáil iarratas ar víosa 002 Feabhas a chur ar éifeachtúlacht, ar sholáimhsitheacht na seirbhíse don chliant agus ar an tslándáil ag na consalachtaí 003 Slándáil doiciméad/comhairleoirí doiciméad 004 Comhar consalachta 005 Cumhdach consalachta 006 Córais mhórscála TF – Córas Faisnéise Víosaí (VIS) 007 Córais eile TFC chun iarratais ar víosaí a phróiseáil 008 Tacaíocht oibriúcháin – an Comhbheartas Víosaí 009 Tacaíocht oibriúcháin – córais mhórscála TF chun iarratais ar víosaí a bhainistiú 010 Tacaíocht oibriúcháin – Scéim Idirthurais Speisialta 011 Víosaí ag a bhfuil bailíocht chríochach theoranta a eisiúint 012 Cáilíocht sonraí agus an ceart atá ag ábhair sonraí chun faisnéis a fháil agus chun a shonraí pearsanta nó a sonraí pearsanta a rochtain, a cheartú agus a scriosadh agus chun srian a chur le próiseáil na sonraí sin III. Cúnamh teicniúil 001 Faisnéis agus cumarsáid 002 Ullmhú, cur chun feidhme, faireachán agus rialú 003 Meastóireacht agus staidéir, bailiú sonraí 004 Forbairt acmhainneachta







TÁBLA 2: CÓID DO CHINEÁL AN DIMINSIN GNÍOMHAÍOCHTA 001 Bonneagar agus foirgnimh 002 Modhanna iompair 003 Trealamh oibriúcháin eile 004 Córais chumarsáide 005 Córais TF 006 Oiliúint 007 Malartú dea-chleachtas – idir na Ballstáit 008 Malartú dea-chleachtas – le tríú tíortha 009 Saineolaithe a imscaradh 010 Staidéir, cruthúnais choincheapa, treoirthionscadail agus gníomhaíochtaí comhchosúla 011 Gníomhaíochtaí cumarsáide 012 Uirlisí, modhanna agus táscairí staidrimh a fhorbairt 013 Tionscadal taighde nó obair leantach eile a imscaradh







TÁBLA 3: CÓID DO DHIMINSEAN AN CHUR CHUN FEIDHME 001 Gníomhaíochtaí a chuimsítear le hAirteagal 12(1) 002 Gníomhaíochtaí sonracha 003 Gníomhaíochtaí a liostaítear in Iarscríbhinn IV 004 Tacaíocht oibriúcháin 005 Gníomhaíochtaí a chuimsítear le hAirteagal 12(5) 006 Cúnamh éigeandála







TÁBLA 4: CÓID DO DHIMINSEAN NA DTEAMAÍ SONRACHA 001 Comhar le tríú tíortha 002 Gníomhaíochtaí i dtríú tíortha nó maidir le tríú tíortha 003 Moltaí de thoradh mheastóireachtaí Schengen a chur chun feidhme 004 Moltaí de thoradh measúnuithe leochaileachta a chur chun feidhme 005 Gníomhaíochtaí ag tacú le forbairt agus oibriú EUROSUR 006 Ní ceachtar díobh seo thuas









IARSCRÍBHINN VII

Caiteachas atá incháilithe le haghaidh tacaíocht oibriúcháin

(a) Faoin gcuspóir sonrach a leagtar amach i bpointe (a) d’Airteagal 3(2), cumhdófar le tacaíocht oibriúcháin na costais seo a leanas a mhéid nach bhfuil siad á gcumhdach ag an nGníomhaireacht Eorpach um an nGarda Teorann agus Cósta i gcomhthéacs a gníomhaíochtaí oibríochtúla: (1) costais foirne, lena n-áirítear le haghaidh oiliúna; (2) trealamh agus bonneagar a chothabháil agus a dheisiú; (3) costais seirbhíse faoi raon feidhme an Rialacháin seo; (4) costais reatha le haghaidh oibríochtaí; (5) costais a bhaineann le réadmhaoin, lena n-áirítear costais a bhaineann le cíos agus bonneagar. Féadfaidh Ballstát is óstach de réir bhrí phointe (20) d’Airteagal 2 de Rialachán (AE) 2019/1896 úsáid a bhaint as tacaíocht oibriúcháin chun críocha na gcostas reatha a ghlanadh, a thabhaíonn sé de thoradh a rannpháirtíochta féin sna gníomhaíochtaí oibríochtúla dá dtagraítear sa phointe sin agus a thagann faoi raon feidhme an Rialacháin seo, nó chun críocha a ghníomhaíochtaí rialaithe teorann náisiúnta.

(b) Faoin gcuspóir sonrach a leagtar amach i bpointe (b) d’Airteagal 3(2), cumhdófar leis an tacaíocht oibriúcháin: (1) costais foirne, lena n-áirítear le haghaidh oiliúna; (2) costais seirbhíse; (3) trealamh agus bonneagar a chothabháil agus a dheisiú; (4) costais a bhaineann le réadmhaoin, lena n-áirítear costais a bhaineann le cíos agus bonneagar.

(c) Faoin gcuspóir beartais a leagtar amach in Airteagal 3(1), cumhdófar leis an tacaíocht oibriúcháin do chórais mhórscála TF: (1) costais foirne, lena n-áirítear le haghaidh oiliúna; (2) bainistiú agus cothabháil oibríochtúil ar chórais mhórscála TF agus a mbonneagair chumarsáide, lena n-áirítear idir-inoibritheacht na gcóras sin agus an cíos ar áitreabh daingnithe.

(d) I dteannta leis na costais a liostaítear i bpointí (a), (b) agus (c) den Iarscríbhinn seo a chumhdach, cuirfear tacaíocht ar fáil i gcomhréir le hAirteagal 17(1) trí thacaíocht oibriúcháin laistigh de chlár na Liotuáine.









ARSCRÍBHINN VIII

Táscairí aschuir agus torthaí dá dtagraítear in airteagal 27(3)

Cuspóir sonrach a leagtar amach i bpointe (a) d’Airteagal 3(2)

Táscairí aschuir

1. Líon na n-ítimí trealaimh a ceannaíodh do phointí trasnaithe teorann:

1.1. díobh sin, líon na gcóras rialaithe uathoibrithe teorann/córais féinfhreastail/ríomhgheataí a ceannaíodh.

2. Líon na n-ítimí bonneag